text:
मिथिलाक सुप्रसिद्ध सत्यकथा – लोकश्रुति मे जीवित – महाकवि विद्यापति एवं महादेव रूपी सेवक ‘उगना’ पर आधारित नाटक
उगना-विद्यापति
(मूल लेखक – हिन्दी मे डा. गिरिजा किशोर झा तथा डा. ललन कुमार झा)
अनुवाद – प्रवीण नारायण चौधरी
(स्थान विस्फीक ग्रामीण वातावरण। अपन दलान पर विद्यापति पूजा पर बैसल छथि। धोती पहिरने, उघार देहे, जनेऊ धारण कएने तथा माथा पर त्रिपुण्ड व लाल रंगक सिन्दूर ठोप लगेने, छाती, बाँहि और गला मे भस्म तथा रुद्राक्षक माला पहिरल हुनक रूप रंग, पूजा मे डूबल आ आँखि बन्द)
विद्यापतिः (आँखि खोलैत) हर हर महादेव! हर हर महादेव!! कृपा करू हे भोलेशंकर, त्रिभुवननाथ!! स्वीकार करू हे दानी। आजुक ई तुच्छ चढावा केँ ग्रहण करू। (कहैते एकदम भाव मे डूबिकय गाबय लगैत छथि)
आजु नाथ एक व्रत महासुख लागत हे
तोंहे शिव धरू नटवेश, कि डमरू बजावह हे
तोंहे जे कहय छह गौरा नाचह, से कोना नाचब हे
आहे चारि सोच मोहे लागत, से कोन परि बाँचब हे
अभिय चुबि भहि खसत, बघम्बर जागत हे
आहे होयत बघम्बर बाघ, बसहो धरि खायत हे
शीष सँ ससरत शेष, चहुं दिसि ससरत हे
आहे कार्तिक पोसल मयूर, सेहो धरि खाएत हे
शीष सँ झहड़त गंग, जगत भरि पाटत हे
आहे होएत सहस्त्र मुखधार, समेटलो नेँ जाएत हे
मुण्डमाल टुटि खसत, मसान जगाबत हे
तों त जएबह पड़ाए, कि गौरा नाच के देखत हे
भनहि विद्यापति गावल, गावि सुनाओल हे
राखल गौरा केर मान, हरनाच देखाओल हे।
(भजन समाप्त करैत शिवलिंग पर झुकि जाइत छथि। एक अलौकिक आभा शिवलिंग सँ निकलिकय क्षणहि भरि मे विलीन भऽ जाइत अछि। विद्यापति आँखि मुनने शिवलिंग पर झुकले पड़ल रहैत छथि।)
दृश्य परिवर्तन
(हिमाच्छादित पहाड़क दृश्य जाहि के ऊपर अर्थात् कैलाश पर्वत पर देवाधिदेव महादेव आ पार्वती बैसिकय एकटक मृत्युभुवन के विस्फी गाम केर अपनहि घर मे पूजा मे डूबल विद्यापति दिश ताकि रहल छथि)
पार्वतीः नाथ! ई त अपूर्व भक्त लागि रहल छथि। कतेक भाव मे डूबि अहाँक पूजा कय रहला अछि!
महादेवः (पार्वतीक बाजब दिस बिना ध्यान देने) आह! आह!! विद्यापति, अहाँ अपूर्व भक्त छी। अहाँक भक्तिभावना अलौकिक अछि।
पार्वतीः सत्य नाथ! सत्य!! हिनकर मनोकामना जरूर पूरा करू। धन-सम्पत्ति, मान-सम्मान दय केँ हिनका जरूर सन्तुष्ट करू।
महादेवः नहि प्रिये नहि! ई ओहेन भक्त नहि छथि जे धन-सम्पत्ति या मान-सम्मान चाहैत होइथ, ई त किछु आरे चाहैत छथि।
पार्वतीः ओ मृत्युभुवन केर जीव थिकाह नाथ। धन-सम्पदाक अतिरिक्त हुनका आर चाहबे कि करी? अहाँ धन-धान्य सँ भरि देबैक त ओ सन्तुष्ट भऽ जेताह।
महादेवः नहि, कदापि नहि प्रिये। ओ भक्त थिकाह, लोभी नहि। ओ त्यागी छथि, स्वार्थी नहि। हुनका मरण मे स्वर्ग आ जीवन मे राज्य दय केँ देखि लिअ, ओ मरण स्वीकार करता, जीवन नहि।
पार्वतीः हम नहि मानि सकैत छी। ओ मानव छथि। धने मानवक कमजोरी थिकैक। अहाँ धन-सम्पदा दय कय त देखू।
महादेवः प्रिये! यदाकदा मायावी मृत्युभुवन मे सेहो अलौकिक आत्मा जाय कय बसि जाइत अछि। अपन समग्र जन्म मे भेल कोनो त्रुटि सभक भोग कहू अथवा परिमार्जन लेल अवसर – वैह पूरा करबाक लेल ओ मृत्युभुवन पर अबैत अछि। ई वैह आत्मा थिकाह जे मृत्युभुवन पर अपन भविष्यपथ केँ सजा रहला अछि।
पार्वतीः नाथ! ओना त अपने त्रिभुवननाथ थिकहुँ। अहाँ सब चीज जनैत छी। लेकिन एक बेर हमर बात मानिकय अहाँ हुनकर परीक्षा लय कय त देखू जे ओ मायालिप्त मानव छथि आ कि अलौकिक आत्मा।
महादेवः अहाँक बात हम मानि लैत छी प्रिये। मुदा एहि परीक्षा मे अहाँ केँ सेहो कनेक कष्ट उठाबय पड़त। किछु दिन अहाँ केँ हमरा सँ बिछोह सहय पड़त। जँ अहाँ केँ स्वीकार्य अछि त हम एखनहि परीक्षा लेबाक तैयारी करैत छी।
पार्वतीः ठीक छैक। हमरो अहाँक बात स्वीकार्य अछि। हम किछु दिन लेल बिछोह सहन कय लेब। मुदा मायालिप्त मानवक परीक्षा जरूर देखय चाहब।
महादेवः जेहेन इच्छा अहाँक! अच्छा-अच्छा!! देखू जे भक्त विद्यापति पूजा समाप्त करय जा रहल छथि।
(विद्यापति शिवलिंग सँ माथा उठबैत, हाथ जोड़ने छथि, जे पर्दाक पाछाँ सँ देखाइत अछि)
विद्यापतिः दर्शन दिअ, दर्शन दिअ हे त्रिभुवननाथ, दर्शन दिअ! एहि पापी केँ दर्शन दय कय उद्धार करू प्रभु।
महादेवः (नेपथ्य सँ, जे विद्यापति नहि सुनि पबैत छथि) साधु! साधु!! भक्त विद्यापति, अहाँ अलौकिक भक्त थिकहुँ। अहाँक एक-एक चढावा केँ हम बहुत संजोगिकय रखने छी भक्त। अहाँक एक-एक उपकार केँ सेहो हम संजोगिकय रखने छी भक्त। अहाँक एक-एक उपहार अहाँक जीवनक एक-एक स्वर्णिम पृष्ठ बनिकय रहि जायत। (पार्वती दिश ताकिकय) अच्छा प्रिये! आब हम सब चली, परीक्षाक तैयारी करबाक अछि आर अपन अनुपस्थिति मे अहाँक सेवाक लेल किछु भूत-प्रेत-गण सब केँ तत्पर कय दैत छी, नाग केँ सेहो अहाँक मनोरंजन लेल राखि देब, मुदा बसहा नहि मानत…! ओ हमर संग नहि छोड़त। तेँ ओकरो लेल व्यवस्था करय पड़त। तेँ आब चलू!
पार्वतीः अच्छा नाथ! (दुनू अन्तर्धान भऽ जाइत छथि)
दृश्य १ समाप्त
दृश्य २
(वैह विद्यापतिक दलान, विद्यापति केर तन्मयतापूर्वक नचारी गायनक दृश्य)
विद्यापतिः (गीत गबैत)
कखन हरब दुःख मोर हे भोलानाथ, कखन हरब दुःख मोर
अरे दुखहि जनम लेल, दुखहि गमाओल
सुख सपनेहुँ नहि भेल हे भोलानाथ, कखन हरब दुःख मोर
एहि भवसागर, थाह कतहु नहि
भैरव धरू करूआरि हे भोलानाथ, कखन हरब दुःख मोर
भन विद्यापति, मोरा भोलानाथ गति
करब अन्त मोहि पार हे भोलानाथ, कखन हरब दुःख मोर
(नेपथ्य सँः विद्यापति! यथार्थतः अहाँ एहि भू पर रहय योग्य नहि रहि गेल छी। माया-मोह केर बन्धन आब टुटैयेवला अछि। हमर शिवनगरी अहाँक प्रतीक्षा कय रहल अछि। हम आबि रहल छी। आबि रहल छी अहाँक सान्निध्य मे किछु समय व्यतीत करबाक लेल। ओहि पावन भूमि मिथिला नगरी मे घुमय लेल जाहि ठामक माटि अहाँ जेहेन महान लोक केँ जन्म देलक, आर जाहि पर अहाँ खेललहुँ-धुपलहुँ आर ओकर स्पर्श कयलहुँ। आबि रहल छी। आबि रहल छी। आब आरो प्रतीक्षा सहन नहि भऽ रहल अछि। समय कम अछि आ दूरी बेसी तय करबाक अछि। तेँ हम आबि रहल छी, आ एखनहिं आबि रहल छी।)
विद्यापतिः (किछु सुनि नहि पबैत छथ, नचारी समाप्त कय) प्रभो! देवाधिदेव!! कल्याण करू हे शंकर, दर्शन दिअ हे भोलेनाथ!! (सोझाँक शिवलिंग पर झुकि जाइत छथि, ताहि समय १३-१४ वर्षक एक लड़का सामने आबि बैस जाइत छन्हि, डाँर्ह मे धोती लपेटने भगवा वस्त्र पहिरने, खुला देह, खुला पैर मे बेमाय फाटल, केस बेतरतीब ढंग सँ बिखड़ल अवस्था मे, धरती पर हाथ सँ तबला जेकाँ पीटैत…)
लड़काः बुझाइत अछि जे सुति रहला हँ शिवलिंग पर! नीन्द आबि गेलनि हँ शाइद। यौ सरकार? सुनैत नहि छी? यौ सरकार?
विद्यापतिक पत्नीः (अचानक प्रवेश करैत) के छियँ रे! कियै हल्ला करैत छँ! देखैत नहि छिहीन जे मालिक पूजा कय रहल छथिन!! अरे, तूँ के छियँ? कतय सँ एलें एतय? कि काज छौक तोरा?
लड़काः अहाँ के छी? हमरा मालिक सँ काज अछि। हम कैलसबा गाम सँ एलौं हँ। शम्भुआ के बेटा छी। अहाँ बुझलियैक कि नहि बुझलियैक? लेकिन अहाँ छी के? अहाँ मेहरारू बुझाइत छी मालिकक! अच्छा कोनो बात नहि। अहाँ सँ बात नहि करबाक अछि। मरदवाली बात छैक से मालिके सँ बतियायब।
विद्यापतिक पत्नीः (क्रोध सँ) रे तूँ पागल छँ की? भाग एतय सँ! पूजा मे विघ्न भऽ रहल छन्हि। भगलें कि नहि एतय सऽ?
लड़काः नै! नै भागब। कतय भागब? हम मालिक सँ बतियाकय भागब। पूजाक परसादी खा कय भागब। अहाँ जाउ एतय सँ। मरदवाली बात छैक। हम मालिके सँ बात करब, अहाँ स किछो बात नहि करब। हमरा लोक सब कहलक हँ जे मालिक नीक लोक छथिन। एगो बिछौना कय देबनि से नहि होइत अछि? देखैत नहि छियैक जे मालिक भुइयें पर सुति रहला हँ? देखू-देखू! माथो फूटि जेतनि महादेव पर। ओंघा-ओंघाकय खसि रहला अछि। खाली हमरा सँ बतियाकय कि होयत? खाली मालिक के सेवा करियौन, मालिक के। सैह! कहू त भला! जे काज करबे नहि करब आ खाली बाते टा करब?
विद्यापतिक पत्नीः (माथा पकड़िकय) हे भगवान्! कतय सँ ई बतहा एतय आबि गेल अछि। रे चुप्पो रह। मालिक पूजा कय रहल छथिन। जो, भागि जो एतय सँ। नहि तऽ आ एम्हर, तोरा किछु खाय लेल दैत छियौक। मालिक हल्ला सुनथुन त तमसेथुन। पूजा मे विघ्न नहि दहुन।
लड़काः विघ्न त अहाँ दय रहल छियनि। खाय लेल देब? कथी सब बनेलहुँ हँ खाय लेल? अपन देह त सुखायल अछि, हमरा कथी देब? जाउ-जाउ! हम अहाँ सँ बात नहि करब। मरदवाली बात छैक, मालिक सँ बतियाकय जायब।
(ता धरि विद्यापति शिवलिंग सँ माथा उठबैत छथि, मुदा आँखि बन्द छन्हि, आर हाथ जोड़ैत…)
विद्यापतिः हे देवाधिदेव! दर्शन दिअ। हे शम्भो! कृपा करू। (कहैत आँखि खोलैत छथि)
विद्यापतिक पत्नीः (जोर सँ बजैत) रे तूँ भागय छँ कि नहि?
विद्यापतिः कि बात छैक दुलहनियां? ई के छी?
विद्यापतिक पत्नीः कि जाइन ई कतय सँ आयल हँ। बताह बुझाइत अछि। झगड़े करय लगैत अछि।
लड़काः नहि मालिक! हम बताह नहि छी। (कहिकय कानय लगैत अछि) हमरा बड बात-कथा कहली हँ। हम त नौकरी लेल एलौं हँ। हमर मेहरारू हमरा पठेली हँ नौकरी करय लेल। मरदवाली बात छैक से हिनका सँ केना बतियैतहुँ, तेँ ई तमसायल छथि, भाग-भाग कहि रहली हँ। खाय लेल दैत बयला रहल छलीह।
विद्यापतिक पत्नीः आब एहि बताह सँ अहीं सलटू। हम भीतर जाइत छी। भातो चुल्हा पर गिल भऽ गेल होयत। (कहिकय ओ भीतर चलि जाइत छथि)
विद्यापतिः (स्नेह सँ भरल) बाबू! कि काज छौक तोरा हमरा सँ? कतय सँ अयलें हँ? कि नाम थिकौक?
लड़काः बेराबेरी कय के पुछू न! एक्के बेर एतेक बातक बरखा कय देलहुँ। असल मे हमरा काज अछि एकटा नौकरी के।
विद्यापतिः (हँसैत) तोहर नाम कि छियौक?
लड़काः हमर नाम छी ‘उगना’। माने ‘उग ना’। लोक सब उधनो कहैत अछि।
विद्यापतिः (हँसैत) पिताजीक कि नाम छियौक?
लड़काः अनेरुआ छी। बाप-माय के पता नहि अछि। के जनम देलक तेकर ठेकाने पता नहि अछि।
विद्यापतिः घर कतय छियौक?
लड़काः जखन बाप-माय के पता नहि अछि त घर कतय आ दरबज्जा कतय! जतय धर ओतय घर! ओना बहुते दिन सँ हिमलिया जिला के कैलसिया गाम मे रहैत छी। ओतय हमरा सब जनैत अछि। पता लगा लियऽ। सब गवाही देत। कोनो चोर-उचक्का नहि छी।
विद्यापतिः तोहर अपन कियो नहि छौक?
लड़काः अछि कोना नै! नौ बरस पहिने एगो लड़की सँ ब्याह भेल। बाप-माय धनिक छलैक से कनेदानो बेटी केँ राखि लेलक। ओ जे हमर मेहरारू छथि से नैहरे मे रहैत छथि, ओतहि खाइत-पियैत छथि। हमरा आब मोन औगता जाइत अछि। त घुमय-फिरय ल – किछु कमाय-धमाय ल निकलि पड़ैत छी। बहुत-बहुत दिन के बाद जखन वापस जाइत छी त खूब मान-आदर होइत अछि हमरो ओतय। आ सब दिन रहैत छी त अपने मोन खुटखुट करय लगैत अछि जे सब दिन ससुरारिये मे बैसल छी। छय कि नै मालिक सही बात कहियो-कहियो ओतय सँ निकलि गेनाय?
विद्यापतिः अच्छा-अच्छा!! ठीक छौक तोहर सोचनाय। मुदा हमरा ओतय त कोनो काज नहि छैक?
लड़काः (ठहाका मारिकय) हे भगवान्! एतेक बड़का दरबार मे राहड़िक दालि नहि? हमरा त भगतबा कहने रहय जे एतय काज जरूर भेटत। तेँ एलहुँ। नहि अधलाह लोक लग कोनो काजक कमी थोड़े न छैक। हमरा सँ त कहलक जे मालिक के पास बरदो छन्हि, गाइयो छन्हि, हरबाही के काज भेटि जायत। ताहि लेल हम एतेक काल सँ झगड़ो कय के बैसल रहलहुँ जे मरदवाली बात अछि, मालिक सँ मरदे-मरदी बतियायब। लेकिन अहाँ त जुए पटकि रहल छी। अच्छा तखन हम जाइत छी मालिक। परनाम! (जाय लगैत अछि)
विद्यापतिः (किछु सोचिकय) अरे सुने त बौआ! कि नाम कहने रहय… हँ उगना! अरे उगना! एम्हर आ।
उगनाः हँ सरकार!
विद्यापतिः बरद चरेबहीन? हरबाहा त पहिने सँ छैक। अगर चरबाहा बनिकय रहबें त रह, नहि त जो।
उगनाः मालिक! मालिक!! आरामे वला काम हमरा चाही। हरबाही मे बड़ मेहनति होइत छैक। हम असल मे चरबाहिये ताकि रहल छलहुँ। ठीक छैक मालिक! हम बरदक चरबाहिये करब।
विद्यापतिः तोरा पारिश्रमिक कतेक चाही?
उगनाः ई कोन चीज भेलय मालिक? कोनो खायवला चीज भेलय की?
विद्यापतिः रे, दरमाहा कि लेबें?
उगनाः हौ मालिक! हमरा दरमाहा-तरमाहा के जरूरत थोड़े अछि? अहाँ सऽ धनिक त हमर ससुरे अछि। हमरा त मोन लागयवला जगह चाही जतय कनी दिन समय कटि जाय। फेर त सासुरे जेबाक अछि। हँ मालिक! हमरा गीत सुनय मे, आ सेहो भोलाबाबा के गीत सुनय मे बहुत नीक लगैत अछि। खाली एतबा इजाजत दिअ जे ओ गीत सब सुनय बेर हमरा पर बिगड़ब जुनि। मालिक अहाँ सुन्दर-सुन्दर गीत गबैत छी, आ सेहो भोलाबाबा के त बड़ा निमन सुनय मे लगैत अछि। बस, भऽ गेलय। दरमाहा-उरमाहा लय कय कि करब हम! हँ, भोजन-उजन नीक सँ करब। दुनू साँझ जलखै करब। एगो भगवा पहिरय ल कहियो-कहियो दय देब। जाड़ ताड़ लगिते नहि अछि, एकदम निठ्ठाह देह अछि, एकदम निठ्ठाह। किछु दिन तक अखाड़ा मालिस सेहो केने छी। (मुंह घुमाकय अपना आप सँ) भगवा के बात एखन नुकइये लैत छी, नहि त निशाखोर बुझिकय कहीं भगइयो न देथि। (विद्यापति सँ) यौ मालिक, हमर काज सँ कोनो शिकायत नहि भेटत। हम बरदो चरायब, जरनो आनि देब, खाली हमरा पर बिगड़ब टा नहि। कारण हमरा डाँट सुनिकय गारा-बकौर लागि जाइत अछि। हृदय बड़ कमजोर अछि। अखड़ो मालिस सँ बरुआर नहि भेल। तऽ एखनिये सँ बरद चराबय जाउ की?
विद्यापतिः घबरा कियै रहल छँ। तोहर काज पक्का भेलौक। पहिने जलपान कय ले। देखि-सुनि लेल जे तोरा कतय रहबाक छौक, कतय सुतबाक छौक, कतेक बरद आ कतेक गाय छैक, कतय चरेबाक छौक, कतय बन्हबाक छौक…। हँ सुने! खाली बाजे कम। ई ध्यान राखे।
उगनाः मालिक ई बात सच छैक जे हम बड बजैत छी। कि करू। बच्चे स अनेरुआ रहय के कारण कियो हांटन-डांटन दयवला नहि रहल, तय सँ बहुते बाजय के आदति पड़ि गेल। कियो रोकय वला नहि न छलय! जहाँ धरि बरद चराबय के बात अछि, से त हमरा चारूदिश देखले अछि। भैर दिन बौएबे त करय छी। बरद के बान्हय-उन्हय के बात न छै। हम दुइये दिन मे ओकरा एकदम पोसुआ बना देब। महादेव के बसहा जेकाँ! कतहु सँ बजेबय त दौड़ले चलि आयत।
विद्यापतिः (हँसैत) अच्छा, अच्छा। जो, जे मोन होउ से करे। खाली मुंह चुप करे। बरद चरबय सँ पहिने हमर माथा पर नहि चढे। तोरा जेहेन लोक आइ धरि नहि देखलहुँ।
उगनाः हौ मालिक… देखबो नहि करबय! हम सब दिन अनेरुआ रहलहुँ, एहि लेल मुंहफट भऽ गेलहुँ। अनेरुआ केँ कियो पुछैत छैक थोड़बे! तखन अनेरुओ केकरो नहि गुदानैत छैक। जे मोन होइत छैक से करैत अछि। आइ एहि दुआरि, काल्हि ओहि दुआरि, जतय मोन होइत छैक ओतय घुमैत अछि। ओकरा त काजे काज छैक। हँ, आदमी माने मालिक निम्मन रहय, मानलक-उनलक त किछु दिन रहि जाइत छियैक, नहि त भागि जाइत छियैक। दोसर काज भेटि जाइत अछि। हमरा खाली माने-उने वला मालिक चाही। बिगड़य-उगड़य कम। भगतबा हमरा सँ खाली कहने रहय जे मालिक बढियां छथि, बहुते मानदान करता, बिगड़त-उगड़त नहि। त हमरा मोन भेल जे कनी सेहो देखिये ली। एहि लेल एलौं हँ।
विद्यापतिः (हँसैत) अच्छा, आबे आ जो। हमहुँ कि बुझबय जे कोनो चाकर सँ पाला पड़ल छल! (मुंह पाछू घुमाकय) दुलहिक माय! ओ दुलहिक माय!!
विद्यापतिक पत्नीः (प्रवेश करैत) आसन लगा देलहुँ। चलू, भोजनक बेर भऽ गेल।
विद्यापतिः नहि-नहि! अपना भोजन लेल हम अहाँ केँ नहि बजेलहुँ अछि। पहिने एहि चरबाहा उगना केँ भोजन दय कय तृप्त कय दियौक। आइ ओकर पहिल दिन थिकैक। कहीं आइये सँ शिकायत करनाय नहि शुरू कय दियए।
विद्यापतिक पत्नीः त अहाँ ओकरा राखिये लेलहुँ। ओ बताह अछि। बरद कि चरायत… खाख! कखन कि बाजत आ कि करत कहब मोस्किल अछि। ओना ओकर पता-ठेकाना त जानि लेलहुँ न?
विद्यापतिः नहि-नहि! ओ चोर-उचक्का नहि अछि। खाली बजैत टा बेसी अछि। हृदय के बहुत साफ अछि। ओनाहू, दरबज्जा पर किछु मांगय लेल आबय त ओकरा खाली हाथी घुमेनाय धर्म नहि थिक। ओकरा खाली केना घुरय दितहुँ। हमरा जनैत ओ कोनो बात गलत नहि कहलक अछि। कि सत्य आ साफ बाजब अपराध थिकैक! ओना रोटी त सब केँ चाही। भोलेशंकर ओकर रोटी एतहि बनेबाक आज्ञा देलनि अछि। तेँ ओकर रोटी ओकरा केना नहि दितहुँ! (किछु सोचय लगैत छथि… फेर किछु क्षण बाद) एक बात के विश्वास होयत? हम जखन ओकरा सँ बात कय रहल छलहुँ त हमरा हृदय मे गुदगुदी जेकाँ अनुभव भऽ रहल छल, शरीर सेहो पुलकित भऽ जाइत छल, कियै से हम नहि कहि सकैत छी।
विद्यापतिक पत्नीः हम कहि नहि सकैत छी जे कियैक अहाँ एतेक संवेदनशील भेल जा रहल छी। शाइद उमेर केर असर छी। अहाँ केँ सब ठाम सब मानव आ जीव मे देवत्व मात्र देखय मे अबैत अछि। उमेर बढबाक साथ-साथ विचार सेहो भ्रमित होइत जाइत छैक। अच्छा, छोड़ू! राखि लेलहुँ त नीक केलहुँ। आब अहाँ बुझू, अहाँक काज बुझय, अहाँक चरबाहा जानय आ जानय अहाँक ईश्वर। हम एहि तीन-तेरह मे नहि पड़य चाहि रहल छी। अहाँ जे चाहबय सैह न हेतय एहि घर मे! हम खाय लेल दैत छियैक। अहाँ चलू भोजन पर।
विद्यापतिः हम सचमुच दिग्भ्रमित भेल जा रहल छी दुलहिक माय! अच्छा पहिने ओकरा परितुष्ट करू, हम तुरन्त एलहुँ ओकरा भोजन लेल पठाकय।
(दुनूक प्रस्थान)
विद्यापतिः (बाहर दरबज्जा पर जायकय) उगना, अरे ओ उगना, कतय गेलेँ रौ? कि कय रहल छँ?
उगनाः एलहुँ मालिक। बरद के घर मे एगो बड़का टा के साँप छलय, ओकरे भगा रहल छलहुँ। अहाँ त घरो जंगले-झाड़ मे बना लेलौं हँ मालिक। साफ – फरेश जगह मे न घर बनबितहुँ! मालिक, हम मारलहुँ नै ओहि साँप के… बड दरेग आबि गेल जे कथी लेल बेचारा केँ मारू। धाड़-धाड़ कय केँ बयला देलौं। मालिक अहाँक बरदो बड़ा निडर अछि। ओहो सींग सँ हुरपेटि रहल छल ओहि साँप केँ।
विद्यापतिः यैह जंगल सँ त हमरा लोकनि जियैत छी रौ। साँप आदि त एतय भेटब सामान्य बात छी। अच्छा छोड़ ई सब, जो पहिने भोजन कय ले।
उगनाः अच्छा, जाइत छी मालिक। ओना एखनिये ढेकार भेल छल। कथी के ढेकार छल… भूख के कि पेट भरल के… से पते नहि चलल। भोर मे भगतबा खियइयो न बहुत देने छलय चलय बेर मे!
विद्यापतिः अच्छा जो, पहिने भोजन कय ले, फेर बरद चरा अनिहें।
उगनाः अच्छा मालिक! (दुनू के प्रस्थान)
विद्यापतिक पत्नीः (भोजन दैत) उगना नाम छियौक की? मालिक कहि रहल छलखुन। भोजन जतेक करबाक छौक से करे। लेकिन बरद केँ सेहो पेट भरिकय चरबिहें, नहि त ठीक नहि हेतौक। हँ, कखनहुँ कोनो दिक्कत होउक त सेहो कहिहें।
उगनाः (खाइत-खाइत) मालकिनी, हम त अहाँक चरबाहा भऽ गेल छी, जे कहब हम से मानब। ओना हमर नाम अहाँ केँ ठीक पता अछि। उगने नाम छी हमर, उगने। जतय तक बरद केँ खुएबाक बात छैक से त खुएबे करब, हमर कि जायत! अपन मुंह सँ चरत आ खायत। हम लाठी लेने खाली रखबारि करब, सैह न! हम त ओहेन आदमी छी जे नहियो चरत त कहबय लाठी सँ मारि-मारिकय जे चर, चर आ आरो चर। एहेन हल्लुक काज दुनिया मे एको गो नहि छैक मालकिनी। एहि लेल हम चरबाहिये तकैत रहैत छी। बरद अपना मुंह सँ चरत आ हम गोली-गोली – एटन होटन खेलाइत रहैत छी। हमरा सँ कोनो पटको-पटकी नहि न करैत अछि, हमर देहक बरुआरि देखिकय। हम त अखाड़ा मालिस सेहो न कएने छी किछु दिन। हँ दिक्कत-उक्कत वला बात हम अहाँ केँ नहि कहब। कारण मरदवाली बात छैक, से मालिके केँ अपन दुःख-सुख कहबनि।
विद्यापतिक पत्नीः (अपने आप सँ) ई बताह तँ सब केँ बताह बना देत। कतय सँ आफद आबि गेल। (पता नहि फेर) अच्छा-अच्छा, पहिने खो। जे करबाक छौक से करिहें।
उगनाः (जोर सँ ढेकार करैत) आऽऽऽह! बड़ निम्मन भोजन छलय। मालकिनी दाइल जे सुअदगर रहय… हाय रे हाय! ओहो आमिल देल उलायल राहड़िक दाइल खाय लेल हम एतय धरि आयल छी। नहि त मड़ुआ के रोटी आ अल्हुआ खियाबय वला मालिक त डेगे-डेग पर भेटैत अछि। ठीके भगतबा कहने रहय जे मालिक बड़ निम्मन छथिन।
विद्यापतिक पत्नीः आरो किछु लेमें?
उगनाः आब किछो नहि चाही मालकिनी। पेट भरयवला बाजा-ढेकार नहि सुनलियैक जे? अच्छा, आब जाइत छी। अपने त हम हुड़ि लेलहुँ आ आब बरदो केँ खुएबाक अछि न।
(चलि जाइत अछि) दृश्य दू समाप्त
उगना-विद्यापति
(नाटक)
दृश्य ३
(वैह विद्यापतिक घर। सोझाँ उगना ठाढ अछि आ विद्यापतिक पत्नी अन्दर सँ प्रवेश करैत छथि)
विद्यापतिक पत्नीः उगना! घरक चारू दिश भङ्गेरिया उगि गेल अछि। समय भेटउ त ओकरा साफ कय लिहें।
उगनाः एखनिये न सब भांग-भङ्गेरिया साफ कय दैत छी। बरद केँ टपा दैत छी, आधा ओ चरि लेत आ आधा त हम अपने सिरोहि कय खा लेब। मालकिनी! आब त हमरा अहाँ ओतय चरबाहो मे नौ बीस आ पाँच दिन भऽ गेल। आब अहाँ सँ कि नुकाबू! हम कनी-मनी निशाखोरो छी मालकिनी! ताड़ी-उड़ी नहि पिबैत छी। हम खाली भांग कखनियो-कखनियो निश्चिते खा लैत छी। जन्मे सँ अनेरुआ रहलियै न मालकिनी! तेँ एहेन-एहेन आदति लागि गेल। कियो हाटन-डाँटन दयवला नहि छल। ओना अहाँ केँ कोनो शिकायत-उकायत नहि आयत। नौ बीस आ पाँच दिन मे कोनो शिकायत नहि न आयल? लेकिन भांग हम सब दिन खाइत रहलौं हँ, अहाँ सब सँ नुकाकय साँझ मे। डर लगैत छल जे अहाँ सब बुझब त निशाखोर बुझिकय बयलइयो देब। तेँ चोरा क खाइत रही। सच बात कहैत छी मालकिनी। बहुतो जगह नौकरी कयलहुँ लेकिन एहेन मालिक-मालकिनी नहि भेटल छल। हम कतहु एतेक दिन रहबो नहि न केलियैक! मालिक पूजा करय के बेर जखनहि भोला गीत गबैत छथि न त हाय रे हाय… लगैत अछि मालिक एहि दुनिया मे रहिते नहि छथि। सुनय मे जे मोन लगैत अछि से हाय रे हाय…! मालकिनी, ३ दिन सँ मालिक केँ देखबे नहि करैत छियनि? कोनो कुटमैता-उटमैता गेला हँ की?
विद्यापतिक पत्नीः रे, तूँ त सही मे निशाखोर बुझाइत छँ? तोरा जंगल साफ करय लेल कहलियौक त तूँ प्रवचन देनाय शुरू कय देलें। हँ, मालिक आइ-काल्हि राजदरबार गेल छथिन। दरबार सँ बजाहटि आयल रहनि।
उगनाः राजदबार कि होइत छैक मालकिनी? कोनो इस्कुल-उस्कुल होइत छैक की? आ कि मन्दिर-उन्दिर?
विद्यापतिक पत्नीः जो! अपन काज करे!! तोरा बुझेनाय, तोरा किछु कहनाय, अपन आफद बजेनाय भेल।
उगनाः कि करू मालकिनी! चुप रहले नहि जाइत अछि। एक बेर मालिक एहि खातिर बड़ा बिगड़लो छला हँ। हम सोचलहुँ जे देखैत छी कि चुप केना रहल जाइत अछि। से त आँख-उख मुनि-उनि क बैसि गेलहुँ। से त कहैत छी कि मालकिनी ३ दिना ३ राति आँखि आ मुंह खोलबे नहि कयलहुँ, अपने औगता कय बयला देला। हमरा काजो मे एतय मोन लगैत अछि आ बाजहो मे मोन लगैत अछि। मालकिनी! आ हरबहबो नहि अबैत अछि की? भरि दिन बरद बैसले खाइत अछि। देखैत नहि छी जे बैठारी के खेनाय ओकरा मोटाकय सिलौठ बना देलक हँ। कोनो काजे नहि होइत अछि ओकर, खाली दिन भरि चरैत-खाइत अछि आ मोन सँ ढेकरैत सेहो खूब अछि। हम कहबो करैत छियैक जे खाय ले बौआ, एतेक बैठारीक दिन कतय भेटतहु!
विद्यापतिक पत्नीः रे! बरद हमर छी। तोरा भोजन हम देबे करैत छियौक त फेर तोरा कि लेना-देना छौक जे ओ बैसल अछि कि काज करैत अछि? तूँ अपन काज करैत रहे।
उगनाः खाली बैसले से खाइत-खाइत आलस्य नहि भऽ जायत? एहिना बैठारी मे खाइत रहलौं न त एक दिन पालो देखिये कय दाँत-उँत खिसोरिकय पैड़ रहत… तखन बुझबय! नहि त एतेक जोर सँ अपन बरुआरी देखायत कि पालो-उलो लेने-धेने, हर-फार केँ तोड़ि-ताड़िकय भागि जायत चरय लेल। अहाँ कि हर-उर के बात बुझबय? मरदवाली बात छैक, मालिके बुझथिन।
विद्यापतिक पत्नीः रे धन्य तूँ छँ आ धन्य छथुन तोहर मालिक। जेहने मालिक तेहने चाकर! न अपन घरक चिन्ता हुनका छन्हि आ ने अपन घरक चिन्ता तोरा छौक। जो-जो! अपन काज करे। (भीतर चलि जाइत छथि)
उगनाः (अपने आप सँ) रे ई भांगो नोचनाय कोनो काज भेलय? ई त एको दिन जोगरक नहि अछि। आ ताहि पर सँ बरदो केँ चाही। बड़ा लोभित भऽ गेल अछि। जहाँ भांग खाइत छी त ओ कनखिया कय देखैत रहैत अछि। काल्हि खन लथारो चला देने रहय। हम कहलियैक जे बैठारी मे मोटाइ चढि गेलउ हँ। फेर कनिके काल मे दया सेहो आबि गेल। कनी ओकरो दय देलियैक। कि करू। अपने डाँटियो दैत छियैक त अपने गराबकौर सेहो लागि जाइत अछि। बेचारा बहुत बात मानैत अछि, ओकरा भूखल राखि अपने कोना खायब। अच्छा चली आब भङ्गेरिया सफाई मे। (चलि जाइत अछि)
(केबाड़ी के दोग मे पाछू ठाढ विद्यापतिक पत्नी सब बात सुनि रहल छथिन)
विद्यापतिक पत्नीः (अपना आप सँ) निठाह बताह अछि। जे मोन मे एतय सैह बाजत, सैह करत। मालिको न माथ पर उठा रखने छथिन। ओना काज त गजब साफ-सुथड़ा करैत अछि। अच्छा, चली। भीतरोक काज निबटेबाक अछि।
(दृश्य तेसर समाप्त)
अङ्क २
दृश्य १
(स्थान – राज दरबार केर दृश्य, सभा मे मंत्री, ३-४ अधिकारी, महारानी लखिमा आर विद्यापति अपन-अपन आसन पर बैसल छथि। राजगद्दी खाली अछि। धोती, मिर्जई, माथा पर पाग आर एक-एक डोपटा कंधा पर मंत्री व अधिकारी सभक पहिरावा छन्हि। सब कियो ठोप कयने छथि। मात्र विद्यापतिक माथा पर चन्दन आर लाल ठोप के अलावा भस्म सेहो लगेने छथि। शोक मग्न चिन्तित मुद्रा मे सब बैसल छथि।)
महारानी लखिमाः (आँखि मे नोर तथा कानयवला स्वर मे) आब हम कि करू महाकवि? हम कतय जाउ? केकरा सँ कहू? कि समस्त मिथिलाक सेना नामर्द भऽ गेल अछि? अपन महाराजा केँ बचा नहि सकल? कि भेल महाकवि? हमरा संग ई कि भेल? अहीं तऽ हुनका मिथिलाक गद्दी पर बैसबाक सुझाव देने रही? परिणाम सोझाँ अछि।
(सभ गोटे मुरी झुका लैत छथि।)
विद्यापतिः दुःख केर बेर मे धीरज नहि छोड़बाक चाही महारानी जी। घबराहट दुःख केर मित्र थिकैक। ओ रास्ता केँ आरो कठिन बना देत। स्थिर मन सँ हम सब मंत्रणा करी, तत्पश्चात् किछु निर्णय करी। भोलेनाथ महाराजक अकल्याण नहि करता महारानी, हमरा पूरा विश्वास अछि। हम सब एतय सँ मंत्रणा कक्ष दिश चली, ओतय गम्भीरता सँ चिन्तन-मनन कय कोनो डेग उठाबी। ई दरबार छी। दरबार मे गुप्त बात उचित नहि। आइ-काल्हि देवालक सेहो कान होबय लागल अछि। अगर दिल्ली दरवारक कोनो गुप्तचर एतय नहि छल तऽ फेर महाराजाक शिकार पर दक्षिण दिश जेबाक बात बादशाहक आदमी केँ केना ज्ञात भेलैक? तेँ एहि ठाम किछुओ भऽ सकैत अछि। तेँ मंत्रणा कक्ष मे चलू।
(सब ओतय सँ प्रस्थान करैत मंत्रणा कक्ष मे अबैत छथि। चारू दिश सिर्फ विश्वस्त प्रहरी केर पहरा छैक। प्रहरी सब धोती, मुरेठा, अंगरखा पहिरि रखने अछि। पैर मे जूता, बाँहि आदि पर कड़ा, हाथ मे भाला, पीठ पर तरकश ढाल, डाँर्ह मे तलवार आ कंधा सँ लटकैत धनुष छैक।)
विद्यापति – हँ, त मंत्री जी! पहिने हमर शंका निवारण कय दिअ।
मंत्री – कि जानय चाहि रहल छी महाकवि? हम आ सेनापति समान रू सँ अपना केँ दोषी मानैत छी। हम धोखा मे पड़ि गेलहुँ आर हमर महाराजा केँ यवन सेना पकड़िकय दिल्ली लय गेल।
विद्यापति – नहि, दोख केकरहु नहि अछि। ई त समय केर खेल छी। खैर! घबरेला सँ किछु नहि हेतय। भोलेशंकर सब ठीक कय देथिन। हमरा सभक स्वामी आर हमर प्रिय मित्र महाराजा शिव सिंह केर रक्षा शिव अवश्य करथिन। हँ, पहिले ई कहू कि दिल्ली दरबारक वार्षिक कर अपन राज्य पर बाकी छल की?
मंत्री – नहि, एक अधेलो बाकी नहि अछि। अपितु दिल्ली राज कोष खाली हेबाक नाम पर तीन वर्ष केर अग्रिम कर पर्यन्त चुक्ता कय देल गेल अछि। हँ, ई हमरा ज्ञात अछि जे दू माह पहिने फेरो दिल्ली दरवार कोष खाली हेबाक नाम पर अग्रिम कर माँगय बादशाहक आदमी आयल छल।
विद्यापति – त कि ओकरा से कर भुगतान कयल गेलैक?
मंत्री – नहि! एहि समय अपनहि राजकोष खाली जेकाँ अछि। फेर आरो अग्रिम भुगतानी कतय सँ देल जा सकितय? उपजा एला के बादे राजकोष भरत। ओनाहू ३ वर्षक अग्रिम भुगतानी त पहिनहि देल जा चुकल अछि।
विद्यापति – महाराजा हुनका सब केँ कि उत्तर देलखिन?
मंत्री – ओ उत्तर पठओलनि जे “हम दिल्ली दरबारक गुलाम नहि छी जे जखन मोन भेल ओ एहिठामक श्रमिकक कमाई दिल्ली उठा लय जाइथ। हम जे अन्ततः हुनकर अधीनता मानलहुँ एकर अर्थ ई नहि भेल जे दिल्लीक बादशाह मिथिलाक प्रजा केँ लूट लेथि। राजकोष केर सम्पत्ति मिथिलाक प्रजाक सम्पत्ति थिक। हम राजा छी त एकर ई अर्थ नहि जे ओहि पर हमरे अधिकार अछि। प्रजा जे धन एकत्रित कयलाह अछि से पहिने हुनके लोकनिक सुख-सम्मान पर खर्च होयत, तत्पश्चात् जे बचल कोष रहत वैह कोनो आन काज पर खर्च कयल जायत। हम पहिनहि एतुका लोक पर अन्याय कय केँ ३ वर्षक अग्रिम कर बिना केकरो पूछने दय देलहुँ। हम स्वयं मिथिलावासीक समक्ष निरूत्तर छी आर आब कर के लेल राजकोष मे नहि त धन अछि आ नहिये बिना जनता-जनार्दनक इजाजत आगू कतहु दय सकैत छी। मिथिला सेहो बादशाहक फरमानी सँ तंग आबि चुकल अछि।”
विद्यापति – (गम्भीर भऽ जाइत छथि) एकरा बादहु कोनो घटना अछि?
सेनापति – हँ, आइ सँ ९ दिन पहिने महाराजा हमरा समाद पठौने रहथि जे हम शिकार पर जाय लेल चाहैत छी। अगर समय हुए त अहुँ चलू। हम कहलियनि जे महाराज, एखन समय ठीक नहि अछि। दिल्ली दरबार उत्तर पाबिकय क्रोध मे होयत। अतः कखनहुँ आक्रमण-प्रत्याक्रमण भऽ सकैत अछि। हम हुनको राजधानी सँ बाहर नहि जेबाक सलाह देने रहियनि। ओ हँसिते हमरा सँ कहने रहथि कि अहाँ राज आ राजधानीक रक्षा करू। हम पन्द्रह-बीस दिन मे वापस आबि जायब। तैयो हम हुनकर रक्षार्थ सब व्यवस्था कय लेलहुँ, मुदा ओ त निर्धारित समय सँ दू दिन पहिनहि शिकार पर निकलि गेलाह। हम चाहियोकय रक्षा मे सफल नहि भऽ सकलहुँ आर महाराजा संकट मे जा फँसलाह। सारा दोखी हमहीं छी हे महाकवि! हमहीं छी। हमरा महारानीक आज्ञा चाही, हम दिल्ली पर आक्रमण करब अन्यथा लड़ैत-लड़ैत अपन प्राण गमा देब। (उत्तेजित भऽ जाइत छथि।)
विद्यापति – उत्तेजित जुनि होउ सेनापति अमियकर! उत्तेजना सँ बनलो काज बिगड़ि जाइत छैक। दिल्ली सँ लोहा लेनाय खेल नहि छैक सेनापति। अपन सम्राज्य छोट अछि। हम सब वीर अवश्य छी मुदा शान्ति मात्र हमर शस्त्र थिक। बुद्धि हमर सम्पदा थिक। तेँ बुद्धि सँ मात्र काज लेनाय सही होयत। अगर दिल्ली केँ हम पराजित कय देबय त कि ओ ता धरि हमरा सभक महाराजा केँ जीबित छोड़ि देत? तेँ सोचि-विचारिकय कोनो निर्णय लिअ।
मंत्री तथा सेनापति – (दुनू एकसाथ बजैत छथि) तखन आन कोन उपाय?
विद्यापति – बुद्धिक प्रयोग। हम स्वयं दिल्ली दरबार लेल प्रस्थान करब आर अहाँ सब केँ वचन दैत छी जे हम बिना लड़ाई-झगड़ा कएने तीन मासक भीतर हुनका छोड़ा आनब। एक महीना लगभग जाय मे, एक महीना लगभग आनय मे तथा एक महीना के समय ओतय अपन योजना केँ कार्यरूप दियए मे लागत। हम एतय सँ अपन गाम जायब आर ओतय सब इन्तजाम कय एकटा सेवक केँ संग लय चारि दिनक अभ्यन्तर दिल्ली लेल रवाना भऽ जायब। अहाँ सब ता धरि प्रतीक्षा करब हमर। हँ, एहि बीच अहाँ सब अपन सैन्य संगठन केँ आर मजगुत जरूर कय लेब। जँ एहि बीच हम नहि लौटि सकी त अहाँ सब युद्ध वास्ते तत्पर भऽ जायब। राजनीति यैह कहैत अछि। अहाँ सभक कि विचार?
महारानी लखिमा – अहाँक विचार उत्तम अछि। महाकवि! हमरा पूर्ण विश्वास अछि जे अहाँ अपन बुद्धिमत्ता सँ निश्चित महाराजा केँ छोड़ा आनब। नहि त सैनिक तैयारी लेल सेहो सेनापति जी केँ तीन महीना भेटि जेतनि। शत्रु सेहो विश्वास नहि कय सकत जे मिथिला पर्यन्त दिल्ली पर आक्रमण कय सकैत अछि आर हमरा पास युद्ध के अलावा दोसर कोनो उपाइयो नहि बचि जायत। अहाँ सभक कि विचार अछि? (सेनापति आ महामंत्री दिश तकैत छथि)
सेनापति – हम त मात्र युद्ध केर भाषा जनैत छी महारानी जी। राजनीति केर गम्भीर बात तँ महामंत्री जी जानथि।
महामंत्री – महाकवि केर योजना समुचित योजना अछि। राजनीति मे सर्वोत्तम विचार यैह होइछ जे शान्तिक जखन आन सब रस्ता बन्द भऽ जाय तखन युद्ध केर बात कयल जेबाक चाही। तेँ हमहुँ महाकवि सँ सहमत छी।
विद्यापति – तखन ठीक छैक। हम अपन योजना केँ सार्थक बनेबाक लेल चारि दिनक अभ्यन्तरहि मे दिल्ली प्रस्थान कय जायब। आब हम सब शीघ्रहि योजनानुसार अपन-अपन काज आरम्भ कय दी। चली।
(पटाक्षेप)
अंक २
दृश्य २
(स्थान – विद्यापतिक घर। शीघ्रता सँ विद्यापतिक प्रवेश)
विद्यापति – दुल्लहिमाय! दुल्लहिमाय!! उगना! रे उगना!!
विद्यापतिक पत्नी – अरे उगना, मालिक के आवाज थिकन्हि। शायद आबि गेलाह। देखहुन! चले!!
(चलि दैत छथि)
उगना – मालिके के आवाज छियन्हि। लेकिन एना त कहियो नहि बजैत छलाह। रोगियायल आवाज छन्हि। चलिकय देखबाक चाही। (जाइत अछि)
विद्यापतिक पत्नी – अरे! अहाँ त बड घबरायल लागि रहल छी। सब कुशल त अछि?
विद्यापति – नहि दुल्लहिमाय! कुशल नहि अछि। मिथिला पर भारी विपत्ति आबि गेल अछि। हमर महाराजा केँ बादशाह धोखा दय कय कैद कयल लेलकनि हँ। हमरा आइये दिल्ली प्रस्थान करबाक अछि।
विद्यापतिक पत्नी – अवश्य! अवश्य! राजाक रक्षा करनाय हमरा सभक सर्वोपरि धर्म थिक।
(उगनाक प्रवेश)
उगना – (दूरे सँ) आ प्रणाम मालिक! अहाँ कते-कते दिन कुटमैता मे रहैत छी मालिक? हमरा सब मे एतेक दिन कियो मेहमान रहत त कुटुम्बे बयला देतय।
विद्यापतिक पत्नी – (तमसाइत) चुप रह। नहि समय के ध्यान नहि लोकक पहिचान। जखन तखन बक-बक करैत रहैत छँ।
विद्यापति – कियैक बिगड़ैत छियैक दुल्लहिमाय! ओ बेचारा स्थितिक गम्भीरता कि जानय गेल। अरे उगना! कनी देख त नन्दू खबास घर पर अछि कि नहि। ओकरा बजा आन। कहिहें मालिक तुरन्त बजेलखुन हँ।
उगना – (कानय सन मुंह बनाकय) जी, जइये त रहल छी।
विद्यापति – देखू दुल्लहि माय! जे पढल-लिखल नहि होइत अछि ओकर हृदय साफ होइत छैक। सामान्यतया ओ छल-छद्म सँ दूर रहैत अछि। जे अत्यन्त विद्वान् होइत अछि ओकरा स्थिति के अन्दाज लगाकय बात करबाक ज्ञान रहैत छैक। यथार्थतः खतरा त बीचवला सँ होइत अछि जे नहिये पूरा जनैत अछि आ ने एकदम कम जनैत अछि। ओकरा बिगड़ियौ नहि। एखन कतहु भागि जायत त कियो सहायको नहि बचत।
विद्यापतिक पत्नी – सब जगह उपदेशे काज नहि करैत छैक। जतय शस्त्रक आवश्यकता छैक ओतय शास्त्र निरर्थक भऽ जाइत अछि। एकर मुंहफट्ट हेबाक कारण सेहो यैह छैक जे अहाँ एकरा माथ पर चढा लेलहुँ। अच्छा छोड़ू! एखन अहाँ थाकल छी आर आगू आरो थकबाक अछि। तेँ हाथ-पैर धोय कय आराम सँ बैसू, हम भोजन लगेबाक इन्तजाम करैत छी।
(ताधरि उगनाक प्रवेश)
विद्यापति – कि भेलौक उगना! नन्दू खबास नहि एलहु एखन धरि?
उगना – उ त नोत पुरय गेल अछि मालिक। एतय नहि अछि। ठीठर संगे देश गेल अछि नोत मे भार-उर लय कय। खवास के मेहरारू कहलक जे पाँच दिन बाद ओ आओत।
विद्यापति – त ठीठरो ओकरे भार लय कय चलि गेल। आब कि करू? केकरा संग लय कय चलू? ओकरा सभक लेल पाँच दिन प्रतीक्षा त नहि कयल जा सकैत अछि।
विद्यापतिक पत्नी – जखन दुःख दिन अबैत अछि त सब ठाम परेशानिये रूप पकड़िकय ठाढ भेटैत अछि।
विद्यापति – हे शंकर! बम भोले!! कोनो रास्ता देखाउ। सामान त संग मे रहबे करत। फेर ओ के उठाकय चलत?
उगना – कोन सामान उठेबाक अछि मालिक जे उठा-पटक बजैत छी। यौ जी, अहाँ सब न सुकमार आदमी छी, हमर त अखाड़ा-मालिस वला देह अछि, कहू न हम एखनहि पहाड़ उठाकय देखा दैत छी। हमरा अछैत अहाँ केँ चिन्ता करबाक कोनो जरूरते नहि अछि। कतेक सामान उठेबाक अछि? कहू त?
विद्यापतिक पत्नी – बेसी बहादुरी नहि देखा। ई काज एतेक हल्लुक नहि छैक।
विद्यापति – ठीके बात त कहलक अछि उगना दुल्लहिमाय! नन्दू के बेटा भोगिया आठ-नौ वर्षक अछि। ओकरा बरदक देखभाल करय लेल कहि दैत छी। चरा आनत आर पानि पिया देल करतय। फेर पाँच दिन बाद नन्दू सेहो आबिये जायत। ओ देखभालक जिम्मा लय लेत। कियैक न एखन जल्दी मे उगने केँ संग लय कय चलि दी?
विद्यापतिक पत्नी – ओना अछि त ई बली आर आज्ञाकारी सेहो अछि, लेकिन अर्धपागल जेकाँ अनाप-सनाप बजैत रहैत अछि। डर बस एतबे अछि। कतय कि बाजि देत एकर ठेकाने नहि छैक।
उगना – (बिच्चे मे बात कटैत) एखन धरि केकरो सँ हमरा झगड़ो-उगड़ो भेल हँ की? मालकिनी? कहू त? ननटुनिये सँ अनेरुआ रहबाक कारण कनी मुंहफट्ट भऽ गेल छी। ई त हमहूँ सुइकारैत छी। ओना देह सँ निस्सन त बच्चे सँ छी लेकिन मोन बड मोलायम अछि। तुरन्ते मे न नरमा दैत अछि!
विद्यापति – अच्छा त हमरा संग दिल्ली चलमें? एक मास चलय पड़तौक लगातार दिन मे। सामान सेहो उठाबय पड़तौक।
उगना – हमरा त बौआइये मे मोने लागैत अछि मालिक। मास भरि के कहय, हम त बरखो भरि चलि सकैत छी। आ एतेक-ओतेक सामान-उमान केँ के पूछैत अछि, आंगुरे मे घुमबैत रहब।
विद्यापति – लेकिन बजमें कम आर बदमाशी सेहो नहि न करमे?
उगना – हम रस्ता मे बदमाशी केना करब? एखन धरि एकोटा उपराग-तुपराग कियो देलक हँ? हम त अहाँ केँ बचेबाक लेल बाघो सँ पटका-पटकी कय लेब। फेर आदमी के भिड़त? हम रस्ता मे अहाँक पैरो जाँति देब। धोती खंघारि देब। पानि-वाइन पियायब। माने हमरा सँ कोनो दिक्कत-सिक्कत नहि होयत।
विद्यापति – त खा-पी कय जल्दी तैयार भऽ जो। साँझ पड़य सँ पहिने प्रस्थान करबाक अछि। शुभ मुहुर्त सूर्यास्त सँ चारि दण्ड पहिने के अछि।
उगना – त ठीक अछि। हम भगवा-उगवा सरिया लैत छी। आर माल-मत्तर ठीक कय लैत छी।
विद्यापति – रे मात्र अपन कपड़ा लय ले। आर कथी करबाक छौक?
विद्यापतिक पत्नी – अरे अहाँ केँ नहि बुझल अछि? ई निशाखोरो अछि। भाँग सेहो पियैत अछि। सैह माल-मत्तर ठीक करत आर कि करत?
विद्यापति – हँ रौ? ई ठीक आदति नहि छौक।
उगना – मालिक! एखनि तक कियो आदमी कोनो शिकायतो-उकायतो केलक हँ की? खाली भाँख खाय सँ कि होइत छैक? भाँग खाय कय कियो बदमाशी-उदमाशी करय त कोनो बातो छैक। जखन मालिक बुझिये गेलाह त हमहुँ सुइकारैत छी जे हम सच्चे मे भाँग खाइत छी। लेकिन भाँग त भोलो बाबा खाइत छथि। मालिक एक्कोबेर हुनका पर कहाँ बिगड़ैत छथिन? हुनकर त गीतो-उतो गाबि गैत छथिन।
विद्यापति – एखन हमरा पास समय नहि अछि, जे उचित-अनुचित के निर्णय करैत रही। व्यक्तिगत समस्या लय कय हम सम्पूर्ण मिथिलाक समस्या केँ नकारि नहि सकैत छी। जे छैक, नीक छैक या बेजा छैक, नन्दू आर ठीठरक अनुपस्थिति मे यैह ठीक अछि। समय कम अछि आर दूरी बेसी तय करबाक अछि, तेँ उगना, जल्दी तैयार भऽ जो। आर हँ, दुल्लहिमाय, हमर कपड़ा, दू टा कम्बल, बिछाओन, लोटा, पूजाक सामान आर दीप-दण्ड एक स्थान पर व्यवस्थित कय दिअ। उगना! तोंहुँ सब सामान केँ एक जगह ठीक सँ बान्हि ले। उठेबाक त तोरे छौक। अपन सुविधा मुताबिक गठरी बन्हिहें।
(सभक प्रस्थान)
उगना-विद्यापति (नाटक)
अंक २ – दृश्य ३
(स्थान वैह विद्यापतिक घर। उगना सामानक गेठरी लेने ठाढ अछि। उगना जोर-जोर सँ बरद केँ देखैत बाजि रहल अछि।)
उगनाः देख रे! निम्मन जाकित रहिहें। जे भेट जाओ सैहे खा लिहें। दुहरा सँ दूर भगिहें नहि, मालकिनी असगरे छथिन। के तोरा खेहार-खेहार करय अयतौक दुहरा पर? भोगिया छौंड़े अछि। नखरा-उखरा नहि करिहें। वापस हेबउ त खूब दौड़ा दौड़ाकय घुमेबउ। एखन खाली जे भेटि जाओ सैह खइहें आर दुहरे पर पड़ल रहिहें। बुझलें कि न! हँ! सैह!
(पाछाँ विद्यापति आ हुनकर पत्नी ठाढ़ छथि – बरद कन्हुआयल दृष्टि सँ उगना दिश ताकि रहल अछि। विद्यापति एकटक सँ बरद दिश देखैत छथि। देह पुलकि उठैत छन्हि।)
विद्यापतिक पत्नी – देखलियैक न निशाखोर के लक्षण! बरद सँ बात कय रहल छल। आब कि कहू?
विद्यापति – (उगना दिश देखैत, एकटा जरैत ज्योति ओ आभा उगना सँ मिलि वातावरण मे विलीन भऽ जाइत अछि, विद्यापति से नहि देखि पबैत छथि। विद्यापति विहुँसैत…) अच्छा त चले उगना, बहुत गम्भीर उत्तरदायित्व माथा पर लय लेलें हँ। समय पर पहुँचइयो के अछि। तेँ चल आब।
उगना – हम त कखन सँ मोटरी-उटरी लेने तैयार छी। चलबय अँहीं न! हमर काज अछि मोटरी लदनाय आ अहाँ के कोनो दिक्कत-उक्कत नहि हो से देखनाय। बाकी चलबय आगू-आगू अँहीं! हम असगरे आगू बढब त भोतलइयो जायब। हम त अहाँक जौरे जौरे पाछू लागल रहब मोटरी लेने लेने।
विद्यापति – अच्छा चले। दुल्लहि माय, जय शिवशंकर। मंगलम् भगवान विष्णुः मंगलम् गरुड़ध्वजः। मंगलम् पुण्डरीकाक्षः, मंगलाय तनो हरिः॥ जय गणेश! जय गणेश!!
(दुनू चलि पड़ैत छथि। आगू-आगू विद्यापति आर पाछू-पाछू उगना। माथा पर गठरी आर हाथ मे ५ हाथ के लाठी। गठरी मे लोटा रस्सी लगाकय बान्हल आर कन्हा पर लटैक रहल अछि। कन्हा पर गमछा मे बान्हल भोजन गठरी रूप डोलि रहल अछि। गाम सँ बाहर अयला पर…)
उगना – मालिक! कतहु चलय बेर मे ओहि दिन के नाम लेला सँ जतरा बनैत अछि की?
विद्यापति – नहि त?
उगना – तखन आइ मंगल के दिन मे मंगल-मंगल कहिकय जे डेग बढेलहुँ हँ से कियै?
विद्यापति – नहि उगना, ओ दिनक नाम नहि छल। बल्कि भगवान् केँ बजेनाय आ स्मरण केनाय छल।
उगना – अपने मालिक एक दिना मालकिनी केँ बुझा रहल छलहुँ जे भगवान् भोर सँ साँझ धरि आ साँझ सँ भोर धरि आदमिये के जौरे-जौरे रहैत छथिन? तखन बजेबाक कोन बात भेलैक?
विद्यापति – ठीके त कहने रही। भगवान् हमेशा संग रहैत छथि। हम मायावी आँखि, कान सँ नहि त देखि पबैत छी आर नहिये सुनि पबैत छी हुनका।
उगना – मायावी आँखि कुन चीज होइत छैक मालिक? ई कोनो पाथर-उथर के बनल होइत छैक की?
विद्यापति – नहि रौ! मायावी के अर्थ छैक ममता-मोह मे लटकल रहनाय, लोक एहि आँखि सँ केवल बेटा, बेटी, पत्नी, धन-दौलत, पद-प्रतिष्ठा आदि टा देख पबैत अछि। भगवान् केँ चिन्हिये नहि पबैत अछि। वैह मायावी आँखि होइत छैक।
उगना – से त ठीके बात छैक मालिक। एक बेरा एगो मालिक ओतय हम हरबाही करैत छलहुँ। एकदिना अबेर केँ हर जोतिकय एलहुँ। भूख लागल छल बड जोर सँ। हम थरिया लय कय खाय लेल अँगना गेलहुँ। ओइ मलिकबा के लइकबो खाय लेल कानि रहल छल। से ओकरा पहिने दय देलक। हम जे जल्दी सँ खाय लेल मंगलहुँ त मलिकवा बड गारि देलक आ कहलक कि हमरा पहिले धन रहत आ लइका रहत त तोरा सन-सन हजार गो हरबहबा भेट जायत। भाग एतय सँ कहलक आ खाइयो ल नहि देलक, बैलइयो देलक। ठीके मालिक, ओ अपन आँखि सँ पहिने त धन आ अपन बेटे केँ चिन्हलक। एगो भुखल-पियासल हरबहबा केँ नहि न देखलक? मालिक अहाँ एतेक विद्वान् केना भऽ गेलियैक? बड़-बड़ बात आ सेहो निम्मन नाहित बुझा दैत छी।
विद्यापति – (कनीकाल चुप रहिकय) रे हम विद्वान् कहाँ छी? हम किछु थोड़े जनैत छी, सब भोला बाबा के कृपा छियैक।
उगना – भोला बाबा? भोला बाबा त अपने भाँग-धथुर खाय के मातल आ नीसाँ मे निसभेर रहैत छथि। ओ कथी कृपा करता? मालिक अहाँ अपने विद्वान् छी।
विद्यापति – नहि उगना नहि! भोला बाबा केर शिकायत नहि करबाक चाही। ओ सभक कल्याण करैत छथि। अच्छा देख! सामने मन्दिर छैक। साँझो पड़ि गेलैक हँ। चल, आइ राति हम सब एतहि बितायब। फेर भोरे चलब। आइ भरिक त भोजनो संगहि मे छौक। काल्हि सँ सोचल जेतैक, भोला बाबा सबटा पार लगेथिन।
उगना – जखन अहाँ कहैत छियैक जे भोला बाबा बड़ निम्मन छथिन त सही मे भइयो सकैत छथि। हम मूर्ख छी। अहाँ त विद्वान् छी। तखन त भोला बाबा ठीके पार लगेता। (मन्दिरक नजदीक पहुँचिकय) अच्छा, त मोटरी भुइयाँ पर राखू आब? एहि ठाम अहाँक बिछौना कय दैत छी?
विद्यापति – ठीक छैक। राखे।
(उगना गेठरी राखिकय गमछा सँ स्थान केँ झाड़ैत अछि आर कम्बल बिछा दैत अछि। विद्यापति बैसि जाइत छथि।)
उगना – मालिक, हम थरिया-उरिया धोइ-धाय कय आनैत छी। खाना खाकय सबेरे सुति रहब त भोरे अन्हरोखे फेर उठिकय चलि देब। ठंढे-ठंढे। बसिया खाना के कोनो बाते नहि छैक। मझिनी आ बेरहटे टा मे खाली खेला सँ रस्तो कटबाक समय भेटत आ कोनो दिकदारियो नहि होयत।
विद्यापति – ठीक छैक, जो।
(उगना चलि जाइत अछि, विद्यापति किछु सोचय लगैत छथि।)
विद्यापति – ई उगनो अजीव अछि। हर समय रहस्यपूर्ण बात टा करैत रहैत अछि।
उगना – (प्रवेश करैत) आबि गेलहुँ मालिक। निन्न-उन्न नहि न पड़ि गेलहुँ? अच्छा, आब खा लियऽ आ फेर आराम करू। (कहिकय भोजन परोसिकय दैत छन्हि)
विद्यापति – तूँ खो। हमरा कनी समय लागत। हम भोला बाबा केँ भोग लगायब। तखन खायब। (विद्यापति आँखि मुनिकय भगवान् केँ भोग लगबय लगैत छथि, फेर आँखि खोलिकय…) अरे उगना, तूँ खाइत कियैक नहि छँ?
उगना – ई केना भऽ सकैत अछि मालिक? मालिक सँ पहिने हुनकर सेवके खा लियए? पहिने अहाँ खायब तखने न हमहूँ खायब!
(भोजन कय केँ दुनू सुति रहैत छथि। उगना जोर-जोर सँ फोंफ काटि रहल अछि लेकिन विद्यापति उगना दिश देखैत विचार मग्न पड़ल टकटकी लगौने देखि रहल छथि)
विद्यापति – भाँग खाइत अछि तैयो अनर्गल एकहु टा बात या काज नहि करैत अछि। बरद सेहो एकरे बात मनैत अछि। नचारी आर महेशवाणी एकर बड नीक लगैत छैक। सासुर मे रहैत अछि। अपने आप मे मतंग रहैत अछि। आज्ञा सेहो आइ धरि अवहेलना नहि केलक हँ। एकर माइयो-बापक पता नहि छैक। भगवान् आदमीक संग हमेशा रहैत छथिन, फेर बजेबाक कोन जरूरी पुछैत अछि। आखिर ई छी के! भगतवा हमर पता देलखिन एकरा! बहुत विचित्र सन अछि एकर व्यक्तित्व। अच्छा काल्हि एकर जाँच करब। (नीन्द आबय लगैत छन्हि, आर विद्यापति सेहो सुति रहैत छथि)
पटाक्षेप
उगना-विद्यापति (नाटक)
अङ्क ३ – दृश्य १
(आगू आगू विद्यापति आ पाछू पाछू उगना, गठरी माथ पर लदने चलि जा रहल छथि)
विद्यापति – उगना! आइ १५ दिन भऽ गेल चलैत-चलैत, लगभग ८ दिन आरो लागत। आब देह त थाकिकय चूर-चूर भऽ गेल अछि। आब चलल नहि जा रहल अछि।
उगना – मालिक! दुघड़िया भइये गेल अछि, आब पहिने कलौ खा लेल जाउ। चूड़ आ अम्मट अछिये, आम के कुच्चा सेहो अछिये, हे ओतय इनारो छैक। कलौ खाय कनी देर सुति रहू, हम गोर दबा देब। तखन फेर बेरिया भेला पर चलब।
विद्यापति – बहुत दूरी तय करबाक अछि रे उगना। एतेक आराम करैत चलब त समय पर पहुँचब केना? एतेक परेशानीक बादो ओ बादशाह काज करत या नहि से किछु नहि कहल जा सकैत अछि।
उगना – समय पर त पहुँचबे करब मालिक, आर अहाँक काज त दौड़ले करत। कियैक नहि करत! अहाँ सन विद्वान् आदमी एना हकासल-पियासल एलहुँ त काज केना नहि करत! काज नहि करत त हम कथी लेल छी आ हमर लाठी कथी लेल अछि! मारि लाठी कपारे भांगि देबय आ डाँर्हो तोड़ि देबय। हमरा सँ पटका-पटकी के करत! अखाड़ा मालिश सँ निस्सन देह अछि। एहेन न धोबिया पाट पटकिया देबय जे मतारी के पियल छठियारी के दूध सेहो बोकरा देबय। एक दिना एगो बड़का टा आदमी केँ हम पटकि-पटकि कय मारने रही, छठियारी के दूध बोकरा देने रही, अपना केँ पहलवान कहैत छल। केकरो गुदानबे नहि करैत छल। बाद मे कानय लागल तखन जा कय हम छोड़ि देलियैक। तहिया स दोस-दोस कहैत छल। आ हमरा ओहि दिन सँ ओस्ताज सेहो मानि लेलक। मालिक! ई बादशाह के छी? कोनो खदुका-उदका छी की? जा मालिक, इनार वला जगहो पाछू छूटि गेल। बतियाइत-बतियाइत फेर बोने मे आबि गेलहुँ।
विद्यापति – (पाछू ताकिकय आ उगना केँ गौर सँ निहारैत) कि काज मे सफलता भेटतय उगना?
उगना – कियैक नहि भेटत मालिक! एतेक हरानी सँ जा रहल छी, अहाँ सन विद्वान् आ सुकमार आदमी चलय के बेर मे भगवानो केँ मंगल-मंगल कहिकय अपने जौरे कय लेने छी, आ रस्ता मे भोला बाबा केँ आँखि मुनि-मुनिकय भोग लगाकय खिएबो केलहुँ हँ, तैयो काज नहि होयत! आ काज नहि करत तऽ लाठी चलेबाक लेल उगना अहाँ जौरे अछिये। हमर अखाड़ा मालिश वला देह आ ई दुःखहरण लाठी कहिया काज आयत?
विद्यापति – (अपना आप सँ) उगना जरूर रहस्यमय अछि, सीधा उत्तर कोनो प्रश्न के नहि दैत अछि। (जोर सँ) अच्छा उगना! ओहि गाछक नीचाँ कनीकाल विश्राम कय ले। बहुते थाकि गेलहुँ अछि। चलल नहि जाइत अछि।
उगना – लेकिन एतय पानि-वानि आनय कहब त मोस्किल भऽ जायत। घर-दुआरि, इनार-उनार किछो एतय नहि लउकैत अछि। मालिक, आगू चलू। इनार-उनार देखिकय कलौ खा लेब।
विद्यापति – कनीकाल लेल मात्र विश्राम कय ले। पैर काज नहि कय रहल अछि।
उगना – त बैसिये जाउ तहन मालिक। गोर उर दबा दैत छी। हम खैनियो नहि न खाइ छी जे बैसिकय चुनेबो करब, बैसल-बैसल अहाँक कनी पैरो त दबा देब।
(दुनू बैसि जाइत छथि) – पटाक्षेप
दृश्य २
विद्यापति – आह! पैर आ देह टूटि रहल अछि उगना। (अंगेठी मारय लागय छथि, पैर पसारिकय बरक गाछ मे पीठ सटा लैत छथि, उगना पैर जाँतय लगैत अछि त विद्यापति पैर खींचय के प्रयास करैत छथि) नहि उगना! नहि-नहि! वापस एबाक समय मे पैर दबबिहें, एखन नहि। एखन त एकरा चलैत रहबाक छैक।
(दूर मे दृश्य देखाइत अछि, पार्वती बाजि रहली अछि जे विद्यापति आ उगना सुनि नहि पबैत छथि)
पार्वती – ई की? ई की? कहाइत छथि त्रिभुवननाथ आ पैर दबबैत छथि मरणीय प्राणी के? हुनका न अपन प्रतिष्ठाक सुइध छन्हि आ ने हमरे प्रतिष्ठा के। आब हिनकर ओतय रहनाय उचित नहि अछि। लेकिन हिनका मनायत के? किछु उपाय करैत छी!
विद्यापति – उगना! रे उगना! आब थकावट दूर भेल त पियास आ नीन्द आबय लागल अछि। हम अपन वचन सँ मुकरि रहल छियौक उगना, जँ भऽ सकउ त एक लोटा पानि के व्यवस्था करे। पियास जोर पकड़ने जा रहल अछि। आँखि सेहो धोखा दय रहल अछि। सुतय लेल कहैत अछि किछुकाल।
उगना – त सुति न रहू मालिक! जतेक काल मोन करैत अछि ओतेक काल सुतू। हम लाठी लय केँ रखवारी करैत छी। कम्बल ओछा दिअ? बाकी पानि एतय कतय सँ आनब? इनार वला दुआरि पर विलमलहुँ नहि। आब एहि बोन मे पानि भेटनाय त मोस्किल अछि। खैर! देखैत छी जे कतहु कोनो पोखरि-उखरि या नदी-उदी कतहु चाहे बाहे-ताहे अगल-बगल लग-पास कतहु अछि कि नहि। हम पानि आनय जा रहल छी। कनी जागिते भिड़ैत रहब। नहि त कोनो बानर-उनर आ कि लुक्खी आओत आ मोटरी-उटरी केँ फाड़ि-ताड़ि कय चुड़ो-अम्मट खा जायत। कनि चौंकले रहब। बानर बड़ा हरबोलबा होइत अछि। खायवला समान देखि लेलक न त नचनी नाच नचा देत लुझय खातिर। छड़ैप-उड़ैप कय देहो-हाथ भमैड़ लेत। हँ, त जाइत छी हम पानि के व्यवस्था मे।
विद्यापति – जो – जो उगना! बौआ, पानिक व्यवस्था करे पहिने। कंठ सुखायल जा रहल अछि। तोहर बात नहि मानय के परिणाम भोगय पड़ि रहल अछि। जँ पाछू इनारे लग रुकल रहितहुँ त चिन्ता नहि रहितय। आब तूँही हमर केलहा के सजाय भोगे… जो-जो, जल्दी जो।
(उगना चलि जाइत अछि। विद्यापति अपने आप सँ बजैत छथि।)
विद्यापति – ई उगना सेहो केहेन चीज भोले बाबा हमरा लग पठा देलनि अछि। एहेन आज्ञाकारी त आइ के जुग मे भेटनाय विरले कोनो सेवक भेटैत अछि। ओह! प्यास बड़ जोर पकड़ने जा रहल अछि आर उगना केर पता नहि अछि। (हाफी-जम्हाई लैत छथि आर गाछ मे पीठ लगा दैत छथि, धीरे-धीरे आँखि बन्द होमय लगैत छन्हि।)
दृश्य ३
उगना – (लोटा लेने घुमैत-घुमैत) कतय अछि एहि ठाम एको गो नदी कि पोखरि! कतहु खधियो-चभच्चो नहि देखैत छी। मालिक ओने प्यास सँ बौखैत हेथिन। एम्हर पानि के कतहु अतो-पतो नहि अछि। हौऽ, एम्हर-ओम्हर कतहु नदी-पोखरी छैक? कनी पानि के बड जरूरी भऽ गेल हँ।
बटोही – (तामस करैत) जंगल मे नदी आ कि पोखरि तोरा कपार सऽ भेटतह? पताल-गंगा सँ पानि निकालि लैह! पानि तकैत छथि जंगल मे!
उगना – रे! हे! एना ऐँठल जेकाँ कियो बाजय! हमरा कपार मे त नदियो छैक आ पोखरियो छैक। तोरा कपार मे बौआय ल लिखल छह जे बौआइत रहह। बड़ा एला हँ नदी-पोखरि बतेनिहार! भागह एतय सँ! नहि त मारि लोटा चैने गुलगुला देबह।
बटोही – ठहरे त! एखनिये हम बतबैत छियौ जे तोरा पानि केहेन होइत छैक। हम तोरा टोकय ल गेलियौ रे? उन्टे पुछबो केलें हँ आ उन्टे चैनियो गुलगुलेमे? आइ तोरा सरियइये दैत छियौक।
उगना – त भइये जाय मोकाबला एखने। आइ तोहर हार-पंजड़ा तोड़िये कय हम दम लेब। पियासल हम आ हमर मालिक छथि। लेकिन पहिने तोरे पानि पियाकय हम दम लैत छी। अखाड़ा मालिश के देह कोन दिन काज आयत! आइ तोरा भगवा मे झंडा नै फहरा देलहुँ त हमर नाम उगना नै।
(कुश्ती लड़य लेल तैयार भऽ जाइत अछि आर ताल ठोकय लगैत अछि)
बटोही – (अपने आप) बाप रे! ई त ठीके लड़य लेल तैयार भऽ गेल। केहेन कस्सल-कस्सल बाँहि-हाथ छैक! कहीं सच्चो हड्डी-उड्डी तोड़ि देलक त बोने मे टेटियाइत रहि जायब। कियो पानियो देनिहार नहि भेटत।
(खूब जोर सँ भागैत अछि)
उगना – हाहाहा! भागि गेल। लंक लय कय भागि गेल। सुन रे भाइ, कनी फरिछइये ले न! रे तोरा पकड़नाय कोन नम्हर काज छै, एक्के धाप मे धय कय फरिछा लेबउ। बाकी भागि गेलें त भागले रहे। कतय ऊल-जलूल काज मे लागल रहब। आ ओम्हर मालिक पियासे आकुल-व्याकुल हेता आ एम्हर कतेक काल ई झगड़े-उगड़े मे लगा देलक। आब पानि के कोन इन्तजाम करी? खाली लोटा लय कय जायब त मालिक कि सोचता जे खाली उगना बहादुरिये छँटैत छल। आब असलिये पानि माथा सँ लय लैत छी। दोसर कोनो उपाय देखय मे नहि अबैत अछि। पानि के लच्छी माथा पर राखिकय मालिक केँ पियासल कोना राखब!
(एम्हर-ओम्हर देखिकय शिव रूप पकड़ि लैत छथि आर जटा सँ गंगाजल लोटा मे भरि लैत छथि, फेर उगना रूप मे)
उगना – अच्छा त आब चलबाक चाही। मालिक बाट तकैत-तकैत सुतियो रहता। आइये त हुनको जाँच भऽ जायत। देखी जे केहेन विद्वान् छथि। असली पानि आ नकली पानि मे फर्क बुझैत छथि कि नहि!
(चलि पड़ैत छथि आ पहुँचिकय)
उगना – मालिक! यौ मालिक!! सुति रहलहुँ की? भेलय न? देखू जे कतय सँ एकटा बानर आबिकय मोटरी माथ पर उठाकय घिचने-तिरने भागल जा रहल छल… ओ त हमरा अबैत देखिकय ओही ठहुरी पर मोटरी छोड़िकय छड़पि गेल हँ। खाली हमर लाठिये ओम्हर दूर दिश गुरका देलक हँ। उठू-उठू, मालिक, पानि लिअ।
विद्यापति – (बेहोशीक अवस्था सँ उठैत) ला-ला उगना, जल्दी जल दे। कंठ सुखा गेल अछि। आवाज नहि निकलि पाबि रहल अछि।
उगना – लेबो त करू! पंजड़े मे लोटा लय कय ठाढ़ छी हम आ अहाँ एम्हर-ओम्हर हाथ बढा रहल छी? ह! ह! एहि पानि के खातिर कोन-कोन काज न करय पड़ल। पटका-पटकी होइत होइत बचि गेल। सब कर्म भऽ गेल पानि के जोगाड़ मे।
(लोटा बढबैत छथि, विद्यापति लोटा लय केँ कनेक जल खसा कय गमछा भिजा लैत छथि, फेर लोटा उठाकय सब पानि पीबि जाइत छथि, फेर बाजैत छथि…)
विद्यापति – (गमछा सँ पानि गारिकय लोटा आ हाथ किछु बुन्द पानि सँ धोइत) आह उगना! तूँ सही मे हमर प्राण रक्षा आइ कएलें हँ। (देह सिहैर जाइत छन्हि) उगना! एक बात अजीब सन लागल। हम मास-मास धरि गंगा तट पर रहिकय गंगा सेवन करैत छी। एहि जल केर स्वाद त हुबहु गंगाजल समान छल। मुदा गंगा त बहुत पहिनहि छुटि गेलीह। सम्भवतः हम सब आब यमुना नदीक आसपास पहुँचय वला छी, फेर ई जल गंगाजल जेहेन केना? ई जल कतय सँ अनलें?
उगना – हम त मालिक धन्य भऽ गेलहुँ। सिलौठ पर राखिकय लोढ़ीक चोट सेहो खाय आर स्वादो दी! पानियो आनय मे दुर्गन्जन भऽ गेल आर आब सवाल के उत्तर सेहो तुरन्ते दी। मालिक बहुत गोर दुखा गेल ई पानि आनय मे। कनेक सुस्ताइ दिअ, तखन किछु पुछब। ह! ह! पैर टूटल जा रहल अछि। बहुते दूर न जाय पड़ल मालिक! दौड़ले गेलहुँ हँ आ दौड़ले एलहुँ हँ। कनिक दूर नहि न छल। एकटा मोइन्ह जेहेन छल। कोनो बाढि-ताढि मे फूटल हेतैक। ओहि मे एकदम साफ पानि छलैक। ओतय सँ अनलौं हँ।
विद्यापति – उगना! कृतज्ञ आर कृतघ्न ई दू शब्द साहित्यक बहुत महत्व रखैत अछि। हम कृतघ्न नहि बनय चाहैत छी। जे जलस्रोत गंगाजल समान जल अपन हृदय मे जमा कय केँ रखने अछि ओ जलस्रोत बहुत धन्य अछि। हमर पूजनीय आ दर्शनीय अछि। जे हमर प्राण बचेलक, उगना, तोहर उपकार त अमूल्य छहुए, जलस्रोत सेहो धन्य अछि। हम ओहि जल सँ अपन शरीर केँ पुनः स्पर्श कराकय धन्यवाद ज्ञापित करब तखनहि आगू बढब। तेँ, हमरा ओहि जलस्रोत केर दर्शन करा दे जेकर जल गंगाजल समान लगैत अछि।
उगना – मालिक! बहुत विद्वान् भेनाय सेहो कखनहुँ कखनहुँ खराबी कय दैत छैक। टन्ट घन्ट ठाढ कय दैत छैक। एखनहुँ बेरिया जेहेन भऽ गेल हँ। एखनिये साँझ भऽ जायत तखन राति मे कतय सुतब? कलौ सेहो नहि खेलहुँ अछि। से कलौ सेहो खेबय। रास्ता कटबय आ कि बौआइत रहबय?
विद्यापति – (किछु सोचिकय) नहि उगना! हमर मोन आगू बढय के अनुमति नहि दय रहल अछि। बिना कृतज्ञता ज्ञापित कएने ओहि जलस्रोत केँ। तेँ भोजन आर आगूक यात्रा जलस्रोत केर दर्शन के बादे हो। चले।
उगना – ले बलइया! ई एगो तेसरे नाटक भऽ गेल मालिक!! आइ त अहाँ केँ कलौ गेबे कयल, जौरे जौरे भोले बाबा के कलौ सेहो अहाँ आइ मारि देलियनि। हम त भुखल छीहे, बाकी उपाये कि अछि! चलू। (चलि दैत अछि आर कनी दूर गेलाक बाद) ओ मालिक! कोनो घर-उर पहिने राति मे रुकय लेल ताकि लिअ, तखन आबिकय देख लेब। ओना जाइते-अबिते सूर्यास्त भऽ जायत त राति मे रुकबाक झंझटि ठाढ़ भऽ जायत कि नहि!
विद्यापति – (गौर सँ उगना केँ देखैत) हे भोलेनाथ! कखन धरि रहस्य बनब अहाँ? हम मूर्ख एहि मायावी आँखि सँ अहाँ केँ चिन्ह नहि सकलहुँ। क्षमा कय दिअ! क्षमा कय दिअ!! क्षमा कय दिअ!!! हे भोलेनाथ!! हम अधम-पतित केँ क्षमा कय दिअ। आब अहाँ नहि छिप सकैत छी। (एकाएक उगनाक पैर पकड़िकय कानय लगैत छथि) तोंहे शिवऽ आब जनु मोह परतारऽ!! (सम्पूर्ण गीत)
दर्शन दिअ हे भोले-शंकर, दर्शन दिअ!!
उगना – घोर कलियुग आबि गेल अछि मालिक, घोर कलियुग। गाम-घर मे नहि छी मालिक तेँ, नहि त आइये अहाँ केँ जाति सँ बारि दितय बाभन सब। मालिक कहुँ नौकर के पैर धेलक हँ! दैव हौ दैव!! कतेक अनर्थ करैत छी मालिक! आर पैरो त छोड़ू। हाँ – हाँ!! खसियो पड़ब। कतय सँ ई आफद आबि गेल!! ह! ह!!
विद्यापति – (पैर पकड़ने) उद्धार करू हे शिव शम्भो! उद्धार करू! दर्शन दिअ! प्राण लय लिअ मुदा आब पैर आब नहि छोड़ब हे भोलेनाथ। हम अहाँ केँ बहुत सतेलहुँ हे शंकर! आब बदला मे या त हमर प्राण लय लिअ या दर्शन दिअ। दर्शन दिअ – दर्शन दिअ – दर्शन दिअ! दर्शन दिअ भोले, दर्शन दिअ!! दर्शन दिअ!!!
उगना – (स्वगत – स्वयं सँ) आब आर अपना केँ नुका नहि सकैत छी, ई हठी भक्त छी। न मानत आ न पैर छोड़त। (विहुँसैत) अच्छा, त देखू ऊपर!
(एकाएक उगना विलीन भऽ जाइत अछि आर सामने महादेव अपन असली रूप मे ठाढ़ छथि, विद्यापति माथ उठाकय हाथ जोड़ने एकटक महादेव दिश ताकि रहल छथि।)
महादेव – भक्त विद्यापति! अहाँक भक्तिभावना सँ अत्यन्त प्रसन्न छी। यैह अटूट भक्ति हमरा अहाँक सान्निध्य मे अयबाक लेल बाध्य कयलक अछि। अहाँ माँगू, जे मँगबाक हो से माँगू।
विद्यापति – हे प्रभो भोलेनाथ! अहाँक दर्शन सँ हम कृत्य-कृत्य भऽ गेलहुँ। सर्वप्रथम त ई मँगैत छी जे अहाँक सेवक विद्यापति जे उत्तरदायित्व लेलक अछि ताहि मे हमरा सफलता भेटय।
महादेव – अवश्य भेटत वत्स! अवश्य भेटत। साधु भक्त विद्यापति, अहाँ अपना लेल नहि माँगि जनहित केँ महत्व पहिने देलहुँ। अहाँ आर अधिक विश्वसनीय भऽ गेलहुँ भक्त, आरो विश्वसनीय। आरो माँगू!!
विद्यापति – अहाँक दर्शन एहि रूप मे हमरा मृत्युकाल सँ पहिने हुए।
महादेव – अवश्य दर्शन देब वत्स। अवश्य दर्शन देब। अहाँ यथार्थतः विद्वान् आर बुद्धिमान् दुनू छी भक्त विद्यापति। अहाँ दर्शन केर वचन लय कय मृत्यु ऊपर विजय प्राप्त कय लेलहुँ, अहाँक जोड़ा एखन एहि भूमण्डल पर नहि अछि वत्स। आर माँगू।
विद्यापति – भगवन्! अहाँ सदिखन आजन्म अपन सान्निध्य मे रहबाक वचन दिअ जाहि सँ निरन्तर हम अपनेक दर्शन कय सकी।
महादेव – अहाँ अपन जाल मे बान्हि लेलहुँ हमरा भक्त! बान्हि लेलहुँ अन्तिम वचन बिना किन्तु! मुदा ई देनाय सम्भव नहि अछि। हम ता धरि अहाँक संग उगनाक रूप मे अवश्य रहब जा धरि नौकर मात्र रहबाक विश्वास दियबैत रहब। जाहि दिन अहाँ ई स्पष्ट करब जे हम शंकर छी त हम क्षणहि भरि मे अहाँक संग छोड़ि देब। हम अहाँक संग रहब लेकिन अप्रत्यक्ष रूप सँ, शरीर मे नहि। हमरा लेल आदरसूचक शब्द नहि तऽ अहाँ व्यवहार करब आर नहिये दोसर केकरो स्पष्ट करब जे हम महादेव छी। स्वीकार अछि?
विद्यापति – स्वीकार अछि प्रभु।
(एकाएक महादेव विलीन भऽ जाइत छथि आर उगना सामने ठाढ़ छथि। विद्यापति प्रणाम केर अवस्था मे हाथ जोड़ि गद् गद् मोन सँ एकटक उगना केँ देखि रहल छथि आर हुनकर दुनू आँखि सँ प्रसन्नताक नोर बहि रहल छन्हि।)
उगना – साँझ पड़ि गेल मालिक! कतहु राति होइ सँ पहिने घर-उर धय लीतहुँ त ठीक रहैत। चलू जल्दिये।
विद्यापति – चले उगना चले!! तूँ त मानवरूप मे हमर जन्म लेनाइये धन्य कय देलें। हम कतेक भाग्यशाली छी, आह!
(दुनूक प्रस्थान)
उगना-विद्यापति (नाटक)
द्वितीय खंड
अङ्क १
दृश्य १
दिल्ली के दरबारक दृश्य – बादशाह अपन गद्दी पर विराजमान छथि। दरबारी सब अपन-अपन आसन पर बैसल छथि। मंत्रणा चलि रहल अछि।
बादशाह – राज-खजानाक कि स्थिति अछि वजीर-ए-आजम?
वजीर-ए-आजम – सब कियो कर चुक्ता कय देलक हँ। मात्र मिथिला के बाउन राजा इन्कार कएने छलय। ओकरा बन्दी बना लेल गेल अछि हुजुर।
बादशाह – लेकिन ओ त ३ वर्षक अग्रिम भुगतान पहिनहि कय देने छल, फेर ओकरा बन्दी कियैक बनायल गेल?
वजीर-ए-आजम – सही फरमेलहुँ अपने परवरदिगार! लेकिन खजाना खाली रहय आर ओ आरो बेसी अग्रिम कर दय सँ इनकार कय देने छलय। मजबूरन ओकरा बन्दी बनेबाक हुक्म देल गेलैक।
बादशाह – अगर एहि तरहें अग्रिम कर देनिहारक संग हमर वजीर-मंडली पेश अबैत रहल तऽ पूरा सल्तनत मे एक दिन बगावत भऽ कय रहत। अग्रिम कर भुगतानी हेतु बतौर इनाम किछु देल जेबाक चाहैत छल, तेकर बदला मे ओकरा बन्दी भेटल। कियैक कियो अग्रिम कर पेश करत? अहाँक खजाना खाली अछि त से अहाँ खर्च कयलहुँ अछि, ओ त नहि कयलक। खाली करबाक जिम्मेदारी अहाँ लोकनि पर अछि, ओकरा ऊपर नहि। तेँ, ओकरा बन्दी बनाकय ओतुका रियाया केर विश्वास अपना सब खत्म कयलहुँ अछि, ओकर दिल नहि जीतलहुँ अछि।
(सब के सब सिर झुका लैत अछि, किन्तु बादशाह बजैत रहैत छथि)
बादशाह – सुनू! युद्ध मे हराकय ओकर एहि मुलुक पर कब्जा कयलहुँ अछि, एकर मतलब ई नहि निकलैत अछि कि ओ दिल सँ सेहो हारि गेल। अगर सब मुलुक केर रियाया एकाएक बगावत पर उतरि गेल त फेर हमरा सब केँ भगबाको जगह नहि भेटत। अतः ओकर दिल केँ जीतू, जँ रहबाक अछि तँ।
(द्वारपाल केर प्रवेश)
द्वारपाल – हुजुर! मिथिला सँ दू आदमी आयल अछि। परवरदिगार केर दर्शन चाहि रहल अछि।
बादशाह – पेश करू। (द्वारपाल हुक्म पाबि पुनः प्रस्थान कय जाइछ, बादशाह अपन मंत्री आ दरबारी सब सँ कहैत छथि…) देख लेलहुँ न! शिकायत लय कय लोक आबय लागल।
(विद्यापति, उगना संग द्वारपाल केर प्रवेश होइत अछि। विद्यापति माथा सँ पाग उतारिकय अपन हृदय सँ लगबैत सिर झुकाकय प्रणाम करैत छथि। एकटक सँ बादशाह विद्यापति आ उगना दिश तकैत छथि।)
द्वारपाल – (उगना सँ) सलाम करे रे लड़का!
उगना – (विद्यापति दिश घुमिकय) आऽ परनाम मालिक।
बादशाह – (ठहक्का मारिकय हँसैत) अरे वाह! कतेक नीक!! कतेक नीक!!
(बादशाह केँ हँसैत देखि सभ कियो हँसय लगैत अछि।)
एक वजीर – देहात सँ आयल अछि।
बादशाह – देख रहल छी वजीर-ए-आजम एकर पहिरावा? कि हालत अछि मिथिला केर! तैयो ३ वर्षक अग्रिम कर ओ देलक। मालिक केर प्रति वफादारी सेहो अहाँ देखिये लेलहुँ। अहाँक बादशाहक जरीदार लिवास सँ नीक ओकरा अपन प्रिय मालिक लगैत छैक जे एकदम साधारण कपड़ाक लिवास पहिरि रखने अछि। आयल अछि त किछु सिखियो लिअ। देखू मिथिलाक हिन्दू फकीर सब कि सिखेने अछि ओहि ठामक आदमी केँ। अपन राजाक प्रति केहेन वफादारी होयत! ओहिठामक रियाया केर शायद ओतय दिल जीतल जाइत अछि। अच्छा छोड़ू! (विद्यापति दिश घुमिकय) अच्छा त अहाँ मिथिला सँ आयल छी? अहाँक परिचय आ एबाक उद्देश्य?
विद्यापति – हमर नाम विद्यापति छी। हम मिथिला सँ अयलहुँ अछि। ओहि ठामक राजा परमादरणीय शिव सिंह जिनका अपने अकारण बन्दी बना लेलहुँ अछि, हुनकहि दरबार मे हम एक शायर (कवि) छी जहाँपनाह, ताहि सन्दर्भ मे बात करय आयल छी।
दरबारी शायर – हाहाहा! अहाँ शायर छी? न शायर जेहेन पहिरावा, न शायर जेहेन केस। न शायर जेहेन जुबान! फेर केहेन शायर छी अपने? हाहाहा!!
सभी – वाह-वाह! एकरा कहल जाइत छैक शायर आ ओकर शायरी।
बादशाह – (विद्यापति दिश ताकिकय) एतय हीरा के भंडार अछि, खराब नहि मानब।
विद्यापति – (विहुँसिकय)
शीशा सन दिल अछि मिथिलाक,
कटि जाइत अछि हीरा,
ओ त रेखा मात्र खिचैत अछि।
आ स्वयं कटि जाइत अछि हीरा,
ओतय कोनो देखाबा,
ओकरा नहि अबैत अछि।
नहि दैत छैक पीड़ा,
न शस्त्र उठेनाय जनैत अछि,
शास्त्र केर ओ हीरा!!
उगना – आह मालिक!
स्वयं भूखल रहिकय ओ बाँटय
सोना चाँदी हीरा,
प्रतिभा केर ओ परम पूजारी
मिथिला और न दूजा!!
केहेन रहल मालिक? देखलहुँ अनेरुआ के शायरी!!
बादशाह – वाह! वाह!! जवाब नहि, जवाब नहि!! देखू वजीर लोकनि, देखू, एक अदना आदमीक शायरी। केहेन कमाल अछि मिथिलाक इन्सान सभक!
(बादशाह अपन गला सँ माला निकालिकय एकटा विद्यापति आर एकटा उगना केँ दैत)
बादशाह – बतौर ईनाम ई स्वीकार करू। एखन तुरन्त पहिने एहि लड़का लेल कपड़ाक इन्तजाम करू।
(दुनू गोटे माला लैत छथि और विद्यापति उगना केँ मनहि-मन आँखि मुँदिकय प्रणाम करैत छथि)
उगना – हम कपड़ा लय कय कि करब? भगवे पहिरय लेल जन्म लेने छी। आर भने भगवे पहिरने रहब, निस्सन देह अछि अखाड़ा मालिश केर। (दरबारी शायर दिश ताकिकय) भुसुक्क भऽ गेल की हमर मालिक के एक्के बमगोला सँ? हमर मालिक बड़ पैघ विद्वान् छथि। केहेन-केहेन केँ त झाड़ा सटका दैत छथिन!
विद्यापति – (बीच्चहि मे बजैत) हम सरकार सँ किछु अर्ज करय चाहि रहल छी।
बादशाह – कहू-कहू! कि कहय चाहैत छी!!
विद्यापति – हमर राजा केँ अकारण धोखा दय कय अपनेक आज्ञा सँ अपनेक हुक्मगार लोकनि बन्दी बना लेलनि अछि। अग्रिम कर सेहो देल जा चुकल अछि तखन ई काज केहेन उचित भेल?
बादशाह – एहि मसला पर त एतय एखन नुक्ताचिनी चलि रहल छल शायर विद्यापति।
दरबारी शायर – (ठाढ़ भऽ कय) परवरदिगार! एकटा अर्ज करय चाहि रहल छी।
बादशाह – इजाजत अछि।
दरबारी शायर – हम हिनक उत्तर लेल खराब नहि मानैत छी कियैक त ईहो शायर थिकाह, लेकिन हिनकर नौकर त हमर तौहिनी कयलक अछि। अतः बिना मुकाबला के कोनो ईनाम पेबाक हिनकर कोनो हक नहि बनैत छन्हि।
किछु वजीर – सही फरमेलनि अछि दरबारी शायर जी।
दरबारी शायर –
शायरी सँ हम सोहरत कमेलौं हँ।
शायरिये हमरा दौलत दिएलक।
शायरिये हमरा दरबार अनलक अछि।
शायरी सँ हमर बच्चा सब सेहो,
सौकत-शान प्राप्त कयलक अछि।
विद्यापति –
जतने जते धन पापे बटोरल
मिलि-मिलि परिजन खाय,
मरणक बेर हरि कियो नहि पूछय
करम संग चलि जाय!!
उगना –
जियह जियह मालिक! जियह!!
(दरबारी शायर दिश देखिकय) कनी पाचक आ कि हर्रे-बहेरा आ औउरा खाय लेब, तखने पेटक गुड़गुड़ी जायत। एक्के गो गोला देखिकय मन उझुकय लागल तखन भोला बाबा वला गीत सब त बाकिये अछि।
बादशाह –
सचमुच शायर विद्यापति! सचमुच अहाँ माहिर शायर छी। अहाँ पर खुदा मेहरबान छथि। दिल खुश कय देलहुँ। तैयो दरबारी शायर बहुत दिन धरि खिदमत कयलनि अछि, तेँ जाँच के एक अवसर हुनका आरो दैत छियनि। (दरबारी शायर दिश ताकिकय) अहाँ जे पुछय चाहैत छी से हिनका सँ पुछि लियौन।
दरबारी शायर – इजाजत अछि परवरदिगार?
बादशाह – जरूर, जरूर!!
दरबारी शायर – हिनकर आँखि पर पट्टी बान्हल जाय। पट्टी हमहीं बान्हब। अपने सब हमर पाछू आउ।
(विद्यापतिक आँखि पर पट्टी बान्हिकय सभक सब चलि पड़ैत अछि)
विद्यापति – उगना, ई कि भऽ रहल अछि? ई कि भऽ रहल अछि? (मनहि मन उगना, उगना उगना जपि रहला अछि।)
उगना – हम कोन दिनक लेल छी मालिक? घसलेट्टी लोक सब केँ हम कोनो गुदानबो करैत छी! औउरा हर्रे बहेर खाय लेल कहलियैक से खेबे नहि केलक हँ, पैखाना पेशाब बन्द होइवला छैक से पते नहि छैक। पता चलतैक त पैजामा गन्दा भऽ जेतैक? तखनहुँ बाकी अहाँ जाउ न! अरे बड़का हाकिम त ठीके अछि, ई पोठिया-चेल्हबा सब चाल दय रहल अछि। बाकी, एकटा काज करू। मालिक, ई भाँग कनी खा लियऽ।
(विद्यापति मुंह बबैत छथि आर उगना हुनकर मुंह मे चुटकी भरि भांग राखि दैत छथि, फेर विद्यापति केँ उगने-उगना नजरि आबय लगैत अछि)
विद्यापति – हमर उगनाक बराबरी के करत एतय?
दरबारी शायर – (दाँत कटकटबैत) हिनका एकटा कोठरी मे बन्द कय देल जाय। पट्टी बान्हले रहबाक चाही।
(विद्यापति केँ बान्हिकय एकटा कोठरी मे बन्द कय देल जाइत छन्हि। सामने दरबारी शायर, बादशाह, किछु वजीर बैसि जाइत छथि। आर कनेक दूर पर उगना केँ सेहो बैसा देल जाइत छैक। सामने एकटा नर्तकी बिना साज आ आवाज के नृत्य कय रहली अछि।) आब बाहरक माहौल केर किछु अन्दाज लगाउ त मिथिलाक शायर साहेब?
विद्यापति – उगना! उगना!! (किछु समय लेल चुप)
वजीर – जे बिनु किछु देखने शायरी करय ओ न भेल शायर!
दोसर वजीर – अहाँ दिल्ली दरबार के शायर छी। आर ई मिथिला दरबार के!! अहाँक बराबरी ई कि करता! बेकार आफद मे अहाँ हिनका फँसा देलियनि। शायरक शायरी कि होइत छैक एकर जानकारी दय रहल छी।
उगना – बहुत लोक केर करम-लुकाठी सब जरय लेल तैयार छैक मालिक! आब बहुते भऽ गेल। उगना तैयार अछि तखन। तखन त सब केँ झाड़ा फिरेनाय ठीक नहि हेतैक। मालिक! अगल-बगल गन्हा जायत! बाकी आब लुत्ती लय केँ दागय मे कोनो हर्ज नहि छैक।
दरबारी शायर – चुप रहह हौ! हँ त शायर जी, अहाँ किछु कहू। अपन बीबी-बच्चाक सेहो कनी ख्याल करू। अहाँक बिना हुनका लोकनिक कि हेतनि? हम अपन शागिर्द लोकनिक संग अहाँक औकादि देखय लेल आतुर छी।
अपन औलादक खातिर हम कि नहि कयलहुँ!
शान ओ शौकत सँ हम जिनगी जीलहुँ!!
अहाँ फटेहालिये मे रहय योग्य छी,
जे समय के नजाकत नहि बुझय,
बुझू जे ओ जाहिल छी!
ओ शायर केहेन जे दौलत नहि कमेलक,
ओ शायरी केहेन जे अपनो केँ नहि खींचलक!
हमर शागिर्द खींचेबाक लेल आतुर अछि,
अरे मिथिलाक शायर, अहाँ कियैक व्याकुल छी?
(एकाएक भीतर सँ विद्यापतिक स्वर)
विद्यापति –
माधव हम परिणाम निरासा
तुंहूँ जगतारन दीन दयामय,
अतए तोहर विसवासा
माधव हम परिणाम निरासा!
तातल सैकत वारि विन्दु सम,
सुत मित रमणि समाजे,
तोंहे बिसारि मन ताहि समर्पितु
अब मोहे होउ कउन काजा
माधव हम परिणाम निरासा!
आध जनम हम नीन्द गमायल
जरा सिसु कत दिन भेला,
निधुवन रमणि-रभस-रंग मातल
तोंहे भजब कउन बेला
माधव हम परिणाम निरासा!
कत चतुरानन मरि-मरि जाओत
न तुअ आदि अवसाना,
तोंहे जनमि पुनि तोंहे समाओत
सागर लहरि समाना,
माधव हम परिणाम निरासा!
भनहि विद्यापति सेष समन भय
तुअ बिनु गति नहि आरा,
आदि अनादिक नाथ कहौअसि
अबतारन भार तोहारा
माधव हम परिणाम निरासा!!
बादशाह – कि बात अछि, कि बात अछि शायर विद्यापति अहाँक! कि बात। वाह-वाह!! खोलि दियौन दरबाजा। (दरबारी शायर दिश ताकिकय) आब अहाँक खेल खतम!
(विद्यापति सामने आबि जाइत छथि)
बादशाह – माँगू शायर विद्यापति, आइ अहाँक मोनक सब मुराद हम पूरा कय देब। माँगू, बिना खौफ अहाँ माँगू। खुदाक वास्ते अहाँ किछु माँगू। हम किछो दय देब।
विद्यापति – हुजुर! अगर अहाँ हमरा ऊपर एतेक मेहरबान छी त अहाँ कृपा कय केँ हमर राजा शिव सिंह केँ सम्मानपूर्वक कैदमुक्त कय दिअ। बहुत कृपा होयत। समस्त मिथिलाक रियाया अहाँक एहसानमन्द होयत। और हमरा किछु नहि चाही। न शान-शौकत, न धन-दौलत।
बादशाह – जरूर! जरूर!! एखन आ एखनहि हम मिथिलाक बादशाह केँ ससम्मान बरी करैत छी। हुनका ५० हाथी ५०० घोड़ा आर १००० स्वर्ण मुद्रा अहाँ जेहेन शायर केँ अपन समीप रखबाक लेल दैत छी। हुनका शाही लश्कर केर संग मिथिला पठेबाक इजाजत दैत छी। लेकिन अहाँ शायर विद्यापति, आब एहि दरबाकर खिदमत मे रहब। एतय सँ अहाँ केँ समस्त मुल्क हिन्दुस्तान चिन्हि पायत। मिथिला छोटछिन रियाया थिक। बेशक ओकर सुगन्धि और अहाँक सुगन्धि दूर-दूर धरि पसरत, लेकिन एतेक नहि जे सौंसे मुल्क हिन्दुस्तान धरि पहुँचि जाय। लेकिन एतय सँ अहाँ समस्त मुल्क मे चिन्हल जायब। कि विचार अछि अहाँक? अहाँ जँ कहब त मिथिला केँ सदाक लेल करमुक्त कय देल जायत। मात्र अहाँक हाँ कहबाक देरी अछि।
विद्यापति – हमर उत्तर नहि मे अछि हुजुर! लोक जगह नहि बल्कि प्रतिभा सँ जानल जाइत अछि। अपने हिन्दुस्तान केर बादशाह थिकहुँ। अपने महाभारत जरूर सुनने होयब। कर्ण अपन वीरता सँ जानल गेलाह। पाण्डव पक्ष केर जीत सँ हुनक कोनो ताल्लुकात नहि छलन्हि। मोहम्मद साहेब आर ईशा मशीह, बाल्मीकि व विश्वामित्र अपन प्रतिभाक कारण पूजल गेलाह, कोनो व्यक्ति विशेष वा कोनो स्थान विशेषक कारण नहि। अपन माटि व अपन आवोहवा प्रतिभा दैत अछि और ओकरा सँवारैत-सजाबैत सेहो अछि। गरीब माय केर सिनेहक तुलना दस हजार स्वर्ण मुद्रा पाबिकय सेवा करयवाली सेविका सँ पर्यन्त भेटनाय असम्भव अछि जहाँपनाह! अतः हमरा गरीब मायक आँचर बेसी प्रियगर अछि, शान-शौकत केर मुलायम बिछौना एकदम नहि।
बादशाह – से मर्जी अहाँक जे हो! अहाँ जेना चाही तेनाही करी। हम दबाव नहि देब। ओना हम अहाँक शायराना अन्दाजक कायल छी।
विद्यापति – ओना हम कहियो-कहियो हुजुर केर खिदमत मे अबैत रहब, मुदा एतय रहिकय गुजर-बशर करब हमरा लेल सम्भव नहि होयत। जायज सेहो नहि अछि आर हमरा चाहबो नहि करी।
बादशाह – अहाँ सही मे अलबेला छी शायर विद्यापति! लेकिन अबैत रहब। दरबार केँ बिसरि नहि जायब।
(ता धरि दरबार मे महाराजा शिव सिंह केर प्रवेश होइत अछि। एकाएक ओ दौड़िकय विद्यापति केँ अपन अंक मे भरि लैत छथि। दुनूक आँखि सँ अश्रुप्रवाह देखिकय बादशाह केर आँखि सेहो भीज जाइत छन्हि।)
बादशाह – धन्य छी अहाँ राजा शिव सिंह जे अहाँ केँ एहेन करीबी शायर दोस्त भेटल अछि, जे अपना लेल किछुओ नहि मांगिकय अपन मालिक व दोस्त केर लेल मात्र माँग रखलाह। एहेन इन्सान त आब तकलो पर नहि भेटत। अहाँक शायर मित्र तँ अपवाद छथि।
(उगना विद्यापति दिश ताकिकय तथा शिव सिंह दिश इशारा करैत)
उगना – मालिक! ईहे अहाँ के मित्र छथि की? आर आब अहाँ दुनू गोटे एतेक नहि न कानू! आँखियो न खराब भऽ जायत। काननाय आ हँसनाय लागल रहैत अछि जीवन मे। दुनू गोटेक मिलन भऽ गेल से त निम्मने बात भेल। एहि मे कानय के कोन बात छैक! बाकी मालिक, ई जे बड़का हाकिम छथि (बादशाह दिश तकैत) सेहो बड़ निम्मन लोक छथि। अहाँ विद्वान् छी से कतेक आदर कयलनि अछि। हमरो किछु नहि कहला। भगवो देबाक बात कय रहल छलय, एकटा मालो देलक हँ, ई सबटा निम्मन लोकक लक्षण छी।
विद्यापति – (उगना दिश ताकिकय मनहिमन प्रणाम करैत) सही बात उगना, तोहर कहब सही छौक।
शिव सिंह – (उगना आर विद्यापति केँ देखैत) महाकवि मित्र! ई?
विद्यापति – एकरा सेवक कहू, कि मालिक आ कि मित्र, नहि कहि सकैत छी। वेशभूषा सेवकक छैक, लेकिन विचार एतेक उत्तम आ महान जे प्रत्येक प्रश्नोत्तर निरूत्तर कय देत। (विहुंसैत लगैत छथि) एकरा प्रण अनुसार किछुओ आ कतहु बजबाक एहि लेल अधिकार दय देने छी। अपने खराब जुनि मानू। आइ हमरा जेहेन शक्तिहीन एकरहि सहयोग सँ पाँव-पैदल दिल्ली पहुँचि सकलहुँ अछि, अन्यथा सम्भव छल कि मोनक सपना मोनहि या फेर रस्ते मे खतम भऽ गेल रहितय।
शिव सिंह – तहन त हम किछु बाजि नहि सकैत छी, अन्यथा दरबारक अवमानना किछु सोचय पड़ैत।
बादशाह – नहि राजा, नहि। हम एकर गरीबी मे जे स्वामीभक्ति देखलहुँ अछि ओ आन ठाम देखनाय असम्भव अछि। तेँ हम एकर निश्छलताक कायल छी। हम एकरा बतौर इनाम मात्र माला देलहुँ अछि, अहाँ दण्डित कोना करबैक!
(ता धरि द्वारपालक प्रवेश)
द्वारपाल – परवरदिगार! हुजुर केर इजाजत मुताबिक सब तैयारी भऽ गेल अछि।
बादशाह – चलू, अपने लोकनि केँ विदाह कय दी। लेकिन शायर विद्यापति, अहाँ दरबार केँ बिसरब जुनि।
विद्यापति – नहि! एना कोना भऽ सकैत छैक?
(सभक प्रस्थान तथा बाहर आबिकय एक-दोसर केँ प्रणाम कय विदाह भऽ जाइत छथि)
पटाक्षेप
उगना-विद्यापति (नाटक)
द्वितीय खंड – अङ्क एक
दृश्य २
(महाराजा शिव सिंह केर दरबार, सभासद अपना-अपना स्थान पर विराजमान छथि)
महाराज शिव सिंह – हमर प्रिय महामात्य जी! सेनापति जी! आमात्यजन! ऋणी छी जे अहाँ लोकनि हमरा वास्ते – अपन राजाक वास्ते एतेक जी-जान लगाकय प्रयास कयलहुँ। अहाँ सब द्वारा मित्र महाकवि विद्यापति जेहेन दूत पठेलहुँ जिनकर प्रयास अपमान केँ सम्मान मे बदलि देलक। शत्रु केँ मित्रता मे परिवर्तित कय देलाह। खून आ तलवार केँ मान व सम्मान केर रूप दय देलनि। ओहि महाकवि केँ सम्बोधन कि करू जे स्वयं मान केर प्रतिमूर्ति थिकाह, हुनका कि मान दियनि! सम्राज्य मे सामर्थ्य कहाँ जे हुनका सम्मान दी। अपने ई नहि बुझब जे हम अपन प्राण बचेबाक बदले उपयुक्त वाक्य कहलहुँ अछि, बल्कि यैह यथार्थ थिक। मिथिलाक पाग केँ हिनका द्वारा सम्मान दिएबाक प्रमाण अस्तबल केर घोड़ा या हाथी आ कि स्वर्ण मुद्रा छी, अतः अहाँ सभक दिश सँ हम २० टोलक गाम विस्फी जे हिनकर जन्मस्थान थिकनि ओकर पूर्ण स्वामित्व प्रदान करैत छियनि। दिल्लीक सम्मान केँ अपन जन्मस्थान मिथिला मे रहबाक लेल जे हमरा सोझें मे ठुकरा देलाह ताहि महाकवि केँ अपन जन्मस्थानहु पर सेहो अधिकार नहि हुए? तेँ आइ सँ अहाँ लोकनि हमरा मे आर हिनका मे मित्र-मित्र केर भाव सँ देखी। (ताम्रपत्र दैत)
एक अमात्य – प्रशंसनीय! अति प्रशंसनीय!!
प्रधान अमात्य – हम अपन अमात्य परिषद् केर तरफ सँ एहि महाकवि केँ नमन करैत छी जे हमरा सभ केँ कर्तव्यहीन होइ सँ बचा लेलनि।
सेनापति – जे हमरा अपन उत्तरदायित्व सँ एतेक आसानी सँ मुक्ति दिया देलनि ताहि कविकोकिल केर चरण मे हम अपन प्रणाम अर्पित करैत छी।
एक सभासद – महाकवि त महाकवि छथि। हिनकर तुलना तँ मात्र हिनकहि टा सँ कयल जा सकैत अछि। धन्य तऽ हम सब छी और धन्य अछि मिथिलाक पावन भूमि जेकरा महाकवि समान रत्न भेटल अछि। अतः हम सब समस्त सभासदक दिश सँ कविकोकिल केर आशीर्वचन चाहैत छी।
सब कियो – अवश्य! अवश्य!!
विद्यापति – सब सँ पहिने त हम भगवान् भोलेनाथ केँ प्रणाम करैत छी जे हमरा शक्ति प्रदान कयलनि आर दिल्ली धरि पहुँचाकय विजयी बनेबा मे सहायता कयलनि। तत्पश्चात् अपन आश्रयदाता महाराजा व महारानी केँ नमन करैत छी। नमन करैत छी उपस्थित समस्त सहयोगी लोकनि केर जिनकर प्रेरणा हमरा सत्य केर दर्शन करौलक, तथा यशभागी बनबाक सौभाग्य प्रदान कयलक। आब हम स्पष्ट बात कहय चाहब जे एहि विजयश्री मे सब सँ पैघ योगदान त अहाँ सभक अछि। हम त किछु नहि कयलहुँ अछि। सबटा भोलेनाथ केर कृपा थिक। आब हम अपने लोकनि सँ आग्रह करब जे अपन राजा केर तत्परता सँ रक्षा करू। मिथिला केर सुख-शान्ति तथा समृद्धि हेतु राष्ट्रक प्रति समर्पित भऽ कय काज करय कियो जँ, चाहे ओ अधिकारी हो, अमात्य हो या हो चरवाहा – सभक योगदान राष्ट्रनिर्माण मे बराबर केर होइत छैक। शिक्षा केर प्रचार-प्रसार करैत राष्ट्र केँ शिक्षित बनाबी। शिक्षित समाज मात्र उचित-अनुचित ऊपर सम्यक् रूप सँ विचार करय मे सक्षम होइत अछि। शान्ति, शक्ति, शिक्षा एवं समृद्धि केर सन्देश मिथिला सँ मिलिकय विश्वव्योम धरि पसरि जाय। राष्ट्रीयताक भावना केर रक्षाक सन्देश दय मे मिथिला अग्रणी रहय। आर अन्त मे, हम सब सँ प्रार्थना करैत छी जे हमरा आब अवकाशग्रहण करबाक आज्ञा दय देवपूजन मे अपन समय व्यतीत करय दी। अवस्था वृद्धावस्था दिश अग्रसर भऽ गेल अछि। अतः शान्ति केर इच्छूक जीवन आब आध्यात्मिक पृष्ठभूमि केर चाहत कय रहल अछि। (शिव! शिव!! कहैत ओ बैसि रहैत छथि।)
पटाक्षेप
उगना-विद्यापति (नाटक)
हरिः हरः!!


c: text/html

text:
नवम्बर २७, २०१५. मैथिली जिन्दाबाद!!
कतार केर दोहा मे होयत विद्यापति स्मृति पर्व समारोह
आइ २७ नवम्बर, २०१५ मिथिला व मैथिलीक संसार मे एकटा नव इतिहास रचल जा रहल अछि। विदेश मे प्रवास पर रहि रहल मैथिल युवा स्रष्टा सब मिलिकय महाकवि कोकिल विद्यापति केर स्मृति दिवस मनाबय जा रहला अछि।
एहि सुअवसर पर मैथिल केर पहिचान व सम्मानक प्रतीक पाग केर अभाव केँ आयोजक स्रष्टा स्वयं निर्माण सँ पूरा कएलनि अछि। किछु दिवस पूर्वहि विन्देश्वर ठाकुर – संयोजक पाग केर आपूर्ति दोहा-कतार मे कोना होयत पूछने छलाह। पाग केर आपूर्ति मिथिलाक केन्द्र दरिभंगा, मधुबनी ओ जनकपुर सँ होएत अछि। धरि दोहा – कतार वा अरब देश मे ई कोना उपलब्ध होयत ताहि पर हम विन्देश्वर जी केँ किछु सुझाव दैत स्वयं निर्माण करबाक सल्लाह देने रही। आर…. आइ दोहा मे मैथिल केर पाग स्रष्टाक लगन व समझदारी सँ तैयार भऽ गेल अछि। आजुक समारोह मे एकर भरपूर आ सही उपयोग होयत।
आइ विद्यापतिक आत्मा आरो जुड़ेतैन
यथार्थतः आइ एकटा गंभीर समारोह विदेशक भूमि पर ओहि स्रष्टा सब द्वारा कैल जा रहल अछि जे सब मातृभाषाक सेवा मे दिन-राति एक केने रहैत छथि। ओ हिन्दू छथि, ओ मुसलमान छथि, ओ गैर ब्राह्मण छथि, ओ पिछड़ा आ दलित परिवार सँ छथि – मुदा हुनक समर्पण विद्यापतिक ओहि नाराकेँ बुलन्द कय रहल अछि जाहि मे ओ मातृभाषाक सनातन महत्व हमरा लोकनि केँ बुझबैत आबि रहला अछि।
विद्यापतिक जीवन पर्यन्त आम मैथिल जनमानस लेल योगदान
विद्यापति मिथिलाक जनकवि छलाह। ओ आइ सँ करीब ७०० वर्ष पूर्वहि अपन जीवनकाल १३५०-१४५० ईस्वी मे मातृभाषाक महत्व केँ समाज मे स्थापित कएलनि। ताहि समय पण्डित व पाण्डित्यक वर्चस्व समाज पर हावी रहल छल तथा देवभाषा संस्कृत मात्र शिक्षाक माध्यम रहल छल। मुदा राज परिवार मे कार्यरत विद्वान् पिताक संग प्रखर प्रदर्शक रचनाकार विद्यापति आम जनमानसक भाषा ‘अवहट्ट’ (वर्तमान मैथिली) जे प्राकृत व संस्कृत केर मिश्रित रूप मैथिली छल ताहि मे रचना करब शुरु कए देलनि। हुनकर देल ई नारा ‘देसिल वअना सब जन मिट्ठा, तैँ तैसओं जंपओं अवहट्टा’ आइयो ओतबे प्रासंगिक आ प्रसिद्ध अछि। विद्यापतिक प्रसिद्धि आम जनमानस मे यैह कारण सँ भेल जे ओ मातृभाषा केर महत्व संग सबकेँ जोड़ि देला। अपन बोली मे मीठ-मीठ रचना सबहक बुझबाक योग्य भेलाक कारण ओ विद्यापतिक रचना जनवाणी बनि गेल। ताहि समयक उद्भट्ट विद्वान् पंडित केशव मिश्र विद्यापतिक कठोर आलोचना करैथ, हुनक मानब छल जे संस्कृत भाषा केँ छोड़ि मैथिली मे विद्वत् कार्य सँ शिक्षाक बेशकीमती परंपराक महत्व कम होयत। लेकिन विद्यापति मे पंडित ओ पांडित्यक अतिरिक्त सब वर्ग मे शिक्षाक प्रसार बरोबरि होयत तऽ समाजक विकास समुचित ढंग सँ होयत, एहि परिकल्पनाक संग ओ मैथिलीक प्रवर्धन केलनि।
कहल जाएछ जे विद्यापतिक योगदान केँ अनपढ समाज सेहो स्वीकार करैत हुनक रचना आदिक संग नाच करैत ज्ञान अर्जन करय लागल छल। एहि नाचकेँ विदापत नाच केर संज्ञा देल जाएत छल। ढोल-नगाड़ाक संग किछु पात्र मिलिकय गीत गाबि-गाबि पंडित-पांडित्यक ज्ञान केँ अपना हिसाबे अनपढ समाज धरि पहुँचाबैत छल। निश्चित रूप सँ पंडितक ज्ञान उच्च व गुणस्तरीय होएत छल जाहि पर गैर-ब्राह्मण वा अशिक्षित समाजक पहुँच नगण्य होएत छल। मुदा विदापत नाचक माध्यम सँ हंसी-मखौल करैत ओहि उच्च ज्ञान केँ अपना हिसाबे नाटकक पात्र केर माध्यम सँ पसारल जाएत छल। एहेन नाच समाज मे दिन-राति आ हप्तों-महीनों धरि कएल जाएत छल। एहि नाचक चारूकात लोक सब डेरा जमाकय रहय आर ओत्तहि जीवनोपयोगी समस्त कर्म-धर्म केर आयोजन होएत छल। विद्यापतिक लोकप्रियता सँ भले पण्डित समाज मे कनेक विरोध छल, मुदा राज-परिवारक नजदीक आ जनप्रिय हेबाक कारणे हुनकर कार्य मे कतहु कोनो समस्या नहि होएत छल।
धर्म अनुरूप कर्म सबहक अपन-अपन होएत छैक। एहि मे कत्तहु दुइ मत नहि जे विद्यापति स्वयं संस्कृतक अगाध विद्वान् छलाह। कहल जाएछ जे बच्चहि सँ हुनकर प्रस्तुति एकटा अप्रतिम विद्यावान्-प्रतिभावान् समान होइत छल। राज-दरबार मे सेहो पिताक संग ओ पहुँचैथ आर हुनक प्रस्तुतिक सराहना खुइलकय राजा व समस्त दरबारी विद्वान् लोकनि करैथ। विद्यापति निज धर्म मे सेहो महारत हासिल कएने छलाह। ओ महादेव तथा कुलदेवीक संग-संग गंगाक भक्ति मे सेहो बहुत आगाँ छलाह। एहि मे कोनो अतिश्योक्ति नहि जे जनप्रिय – सर्वप्रिय कवि कोकिल ईश-प्रिय सेहो छलाह आर हुनक रचनाक भाव ओ मिठास मे डूबिकय परमानन्द प्राप्त करबाक लेल ईष्ट महादेव उगनाक रूप मे हुनक सेवक बनि रहैत छलाह। स्पष्ट छैक जे महादेव केर अन्तर्धान भेलाक बाद महाकवि घोर विलाप करैत हुनका ताकैत छथि आर ताहि घड़ीक रचना ‘उगना रे मोरा कतय गेलाह – कतय गेला शिव किदहु भेलाह’ आइयो लोकक हृदय केँ छूबैत अछि आर श्रोताकेँ नोरे-झोरे कना उठैत अछि।
अति-राजनीति सँ विद्यापतिक आत्मा केँ होइत हेतैन कष्टः एकजातीय आयोजक केँ भेटत दोहाक समारोह सँ सीख
राजनीतिक मारि आइ-काल्हि विद्यापति समान सर्वप्रिय केँ पर्यन्त नहि छोड़ैत अछि। कतेको ठाम विद्यापति स्मृति समारोह मे गैर-ब्राह्मण राजनेता सहभागिता देबाक लेल बहन्ना बनबैत देखल जाएत छथि। हुनका एना लगैत छन्हि जेना विद्यापति केँ श्रद्धाञ्जलि देला सँ ब्राह्मणक पूजा अनचोके मे भऽ जायत। ओ सब खुलिकय बजैत देखाएत छथि जे बभना आर के सम्मेलन थीक विद्यापति स्मृति समारोह। एहेन अवस्था कतहु-कतहु जरुर बनि जाएत छैक जे हुनका आरोप लगेबाक अवसर भेटैत छन्हि, लेकिन ओ अपन पिछड़ापण केँ दूर करैत विद्यावान् बनि विद्यापतिक योगदानक चर्चा करबाक लेल मंचक उपयोग करय सँ स्वयं केँ वंचित रखैत छथि आर जातिवादी राजनीति केर उजमाइर मे समाज केँ फँसबैत छथि। विद्यापतिक आत्मा एहि अवसर व कूराजनीति सँ जरुर दुःखी होइत हैत, कारण ओ पंडित रहितो संस्कृत भाषाकेँ छोड़ि मैथिली जे आम जनक भाषा थीक तेकरा पोषण व संवर्धन केलाह। एक सँ बढिकय एक रचना मैथिली भाषा मे कय देलाह जाहि कारण मैथिली साहित्यकेँ पुष्ट मानल जाएछ, ओही बुनियाद पर आजुक दिन भारतक संविधानक अष्टम् अनुसूची मे स्थान पाबि चुकल अछि। एहेन राजनेता व एक-जातीय आयोजक लोकनि लेल ‘दोहाक विद्यापति स्मृति पर्व समारोह’ एकटा सीख होयत।

robotstxt: allowed

filter: keep


text:
दरभंगा:[प्रणव चौधरी] दरभंगा जिला मे स्थित डीएमसीएच जाहिके अधीक्षक डॉ. राज रंजन प्रसाद गुरुवार ओपीडी केँ कतेको विभागक ऐकाऐक जांच केलैथ। जांच करबाक दौरान मनोचिकित्सा विभागक पोल खुइल गई। विभाग में ताला लटकल देख अधीक्षक आश्चर्य रैह गेलैथ।ऐहिके अलावा हड्डी रोग विभाग सs यूनिट इंचार्ज गायब छलैथ। ऐही जांचक दौरान आर कतेको विभागक डाक्टर अप्पन कुर्शी पर सs गायब पाओल गेल।
अस्पतालक कतेको विभागक में घुमलाक बाद डॉ. प्रसाद दोपहर लगभग साढ़े बारह बजे ओपीडी पहुंचलैथ। चर्म रोग विभागक निरीक्षण करबाक दौरान डॉ. एस.के गुप्ता ओतैए नञि उपस्थित छलैथ। शिशु रोग विभागक निरीक्षणक दौरान डॉ. अमित कुमार व डॉ. विवेकानंद पॉल सेहो मौजूद नञि छेलैथ। मनोचिकित्साक विभाग में ताला लटकल केँ लs कs अधीक्षक बहुत गंभीर छलैथ।ओर सब विभागक निरीक्षण में सब चिकित्सक उपस्थित छलैथ।
ओतैए दोसर तरफ डॉ. प्रसाद मेडिसिन विभागक आइसीयू केँ सेहो निरीक्षण केलैथ। ओहि जगह इलाजरत मरीजक हाल जानबाक लेल पहुचलैथ। एहिके बाद मेडिसिन विभागक अन्य वार्ड सब में सेहो पहुंचलैथ। मरीजक संख्या देख कs अधीक्षक भौचक रैह गेल। वार्ड सब में सब बेड भरल रहबाक कारण डॉक्टर फर्श पर सुता कs मरीजक इलाज करैत छलैथ। अधीक्षक वार्ड में परोसल जा रहल भोजनक गुणवत्ता केँ सेहो जांच केलैथ।
डॉ. प्रसाद बतेलैथ जे कि निरीक्षणक दौरान गायब पाओल गेल चिकित्सक सब सs जवाब मांगल जा रहल अछि।ओतैए मनोचिकित्साक विभाग में ताला लटकल रहबाक देख कs ओहु विभाग सs जवाब मांगल जा रहल अछि।कहलैथ की मरीजक संख्या दिन प्रति दिन बैढ़ रहल अछि।एही वजह सs वार्ड सब में मरीजक लेल बेड कम पैड़ जा रहल अछि।
#लापरवाही # DMCH #सब विभाग #दरभंगा #मैथिली समाचार


text:
अमिताभ बच्चन केर मतलब बॉलीवुड के ओ चमकैत स्टार जिनकर चमक आइयो ओहिना अछि । अमिताभ आइयो सदाबहार छथि । हुनका शताब्दीक महान नायक सेहो कहल जाइत छनि | अमिताभ बच्चन केर पिता हरिवंश राय बच्चन देशक एकटा प्रसिद्ध कवि छथि । पिता-पुत्र दुनू अप्पन-अप्पन क्षेत्रक दिग्गज मानल जाइत छथि । अमिताभ अपने अप्पन बाबूजी स जुड़ल एहि…
Category: मनोरंजन
अमिताभक विजय कनेक्शन की अछि ?
शताब्दी के मेगास्टार अमिताभ बच्चन 50 बरख स बेसी स फिल्म इंडस्ट्री में छथि आ एखनो दर्शक के लगातार मनोरंजन क रहल छथि । मेगास्टार एखन धरि 200 स बेसी फिल्म मे काज क चुकल छथि । मुदा की अहां के बुझल अछि जे बेसी सिनेमा में…


text:
नव दिल्ली: विगत एगारह बरखक भाँति एहि बेर पुनः पश्चिमी विनोद नगर, स्वाती पार्क, दिल्ली मे संस्था "विद्यापति मैथिल युवा मंच" बसंत पंचमीक पावन अवसर पर 4 फरवरी 2014 कए सरस्वती पूजनोत्सवक सफलतापूर्वक आयोजन केलक. एहि सुअवसर पर माँ सरस्वतीक सविधि पूजा-अर्चनाक संगहि नेना सभके प्रोत्साहन हेतु कक्षा छ: स' ल' क' नवम धरिक छात्र/छात्राक बीच अनेकानेक गतिविधि जेना कि-प्रश्नोत्तरी, चित्रकला, गायन आ नृत्य प्रतियोगिताक 30 गोट छात्र/छात्रा पुरस्कृत कैल गेल. एहि कार्यक्रमक मंच सञ्चालन के जिम्मा लेने छलीह तीन गोट नव छवि जाहि में दू गोट नन-मैथिलानी भावना रोहिल्ला आ सोनम गुप्ता आ मैथिलानी में शिखा झा जे कि महिला लोकनिक संस्थाक प्रति लगाव आ संग मीलि उद्देश्य पूर्ति में हुनक अभिव्यक्ति के दर्शाबै छल.
एहि विशेष अवसरपर संस्थाक विगत बरखक क्रियाकलाप आ लेखक लोकनिक रचनाक एकटा अनुपम संग्रह "स्मारिका" सेहो प्रकाशित कैल गेल. पूजा स्थल पर स्थानीय मैथिल आ अमैथिल दुनू समाजक योगदान निश्चितरूपे एहि सफल आयोजन के रूप में देखबा मे ऐल. सामाजिक, राजनितिक, विभिन्न संस्था आ शिक्षाविद लोकनिक उपस्थिति विशेष आकर्षक रहल जाहि मे दिल्ली सरकार के शिक्षा मंत्री मनीष सिसौदिया, बीजेपी केर पूनम झा आज़ाद, नकुल भारद्वाज, चार्टर्ड अकाउंटेंट इंस्टिट्यूटक पदाधिकारी आ मेंबर गोपाल केडिआ, हंसराज चुग, राजेश शर्मा, अधिवक्ता रंजन कुमार आदि लोकनिक उपस्थितिक संगे मीडियाकर्मी लोकनिक सहयोग वृहत रूप मे देखबा मे ऐल. श्रद्धालु लोकनिक उपस्थितिसँ पूजा पंडाल शोभायमान भेल.
संध्या आरतीक पश्चात सांस्कृतिक कार्यक्रम केर आयोजन मे कलाकार-रमेश मल्लिक (संगीत ग्रुप), संजय झा, किशुन भारद्वाज, संजय कुमार झा, उज्ज्वल प्रकाश झा, सुनील पाल, राजेश मिश्रा, अमरेश मल्लिक आ मनीष झा "बौआभाइ" आदि दर्शक के भरपूर आनंद दैत थोपड़ी बटोरय मे बेस सफल रहलाह.
प्रातःकालीन पूजा-आरती, हवन आ तकरा बाद प्रतिमाक जल प्रवाह हेतु सभ कार्यकर्ता यमुनाजी मे मूर्ति विसर्जित केलनि. संस्थाक सदस्य आ स्थानीय समाज केर महीनो केर मेहनति आ बुद्धि दात्री माँ सरस्वतीक असीम कृपा स' ई महोत्सव सविधि संपन्न आ सफल भेल. (Report: मिथिमीडिया ब्यूरो)
Tags: हालचाल


text:
विजडम मोन पड़ि गेल अछिः एक अन्तर्राष्ट्रीय पत्रिका
अपन जीवन केर निर्माणकर्ता माता-पिताक संग गुरु-अभिभावक आ परिवेश केँ मानैत छी, प्रकृति जाहि मे पललहुँ-बढलहुँ, विद्यालय जाहि मे शिक्षा ग्रहण कयलहुँ आ संगी-साथी जेकरा सभक संग हँसैत-कनैत, खेलाइत-धुपाइत या लड़ैत-झगड़ैत जेनाहु समय बितबैत आगू बढलहुँ तेकरा सब केँ प्रणाम करैत छी।
आगू मित्रता भेल किताब सँ। किताबहु मे एकटा बड़ी खास किताब भेल ‘विजडम’। एकटा समय छल जे मात्र विजडम टा एकमात्र पोथी बनि गेल जेकरा मासे-मासे पढल करी। कतेको तरहक जासूसी उपन्यास सब पढलाक बाद रुचि गेल छल पुस्तकालय सँ अलग-अलग रुचि-स्वादक पोथी लय पढिकय वापस करैत फेर दोसर पुस्तक आनि पढबाक। लेकिन स्कूल केर शिक्षक पेशा सँ दूर होइत देरी ओहो छुटि गेलाक बाद बहुत दिन धरि विजडम टा संग रहल।
हम आजुक बच्चा केँ सेहो ई कहय चाहब जे एकटा सम्पूर्ण अन्तर्राष्ट्रीय पत्रिका जाहि मे नैतिकता, विज्ञान, सामान्य ज्ञान, महापुरूषक जीवनी, प्रेरणादायक अनेकों कथा-गाथा आ विश्वक विभिन्न देश सँ जुड़ल जानकारी समग्र रूप मे एहि पत्रिका मे भेटत। एकर सम्पादकीय टा सब मासक पढि लेल करब तैयो बुझू जे जीवन लेल एकटा सही रास्ता चुनबाक सक्षमता आबि जायत।
हम आइ मोन पाड़य चाहब – के वी एस गोविन्दाराव केर एक सम्पादकीय जाहि मे ओ बुझौने छलाह जे जखन-जखन दु गोटे बात करैत रहय त बीच मे तपाक् सँ बाजय सँ परहेज करी। एतबा नहि, जा धरि ओहि दुइ व्यक्तिक बीच भऽ रहल बातचीतक ओर-छोर नहि बुझि जाय ता धरि कोनो तरहक विचार अपना दिश सँ एकदम नहि दियैक। बातहि बुझेबाक क्रम मे ओ लिखने छलाह जे मानि लिअ जे अहाँ कोनो लेख पढि रहल छी, लेख केर शीर्षक पढिकय लेख केर विश्लेषण करबाक खतरनाक आदति कतेको लोकक होइत छैक, ताहि हेतु लेख पूरा पढी आर तखन ओकर शीर्षक सँ तादात्म्य स्वतः बुझय मे आबि जायत।
ई प्रसंग एखन विशेष रूप सँ एहि लेल कहलहुँ जे आजुक समय मे एक त पढबाक आदति लोक मे कम अथवा नगण्य छैक, आ जँ पढबो करत त खाली ‘हेडलाइन’ पढिकय ओ फटाफट अपन मीमांसा (काल्पनिक समझ केर आधार पर विश्लेषण) देबय लागत। एहि तरहें आइ-काल्हि अपना केँ जज (निरीक्षण) नहि कय बेसीकाल दोसरहि केँ हम-अहाँ जज (निरीक्षण) करबाक अपराध कय बैसैत छी। ई बीमारी बहुतो लोक मे होइत छैक, ओ पढत कम, लेकिन अन्दाजे पर विश्लेषक बनबाक आ अपना केँ देखेबाक – एक्सपोज करबाक कुचेष्टा बेसी करत। एहि सँ न अपन लाभ होयत, न दोसरक लाभ करबैक। एहि सँ बची।
हरिः हरः!!


text:
शिव कुमार सिंह।
#मिथिला में अतिथि सत्कार
एना त अतिथि सत्कार के नाम प मन गदगद भ जाय य।घर प बराबर कोनो मेहमान अबैया त हमरा बड़ निक लगैया।खास क कोनो काम काज भेल त जेना शादी बियाह,मुण्डन,ओहि में त सब कर-कुटुम अबै छै।जखन धरि रहै छै त बहुत नीक लागत मुदा चलि जाई छै त घर अंगना सूना -सूना लागत।
एना त भारतीय परम्परा छै ‘अतिथि देवो भव.’ अतिथि के देवता के समान मानल जाय छै। अपन मिथिलांचलक संस्कार में रग-रग में भरल छै अतिथि के सत्कार केनाय।इ बात पूरा दुनिया जनै छै।कियाकी एठिठाम स्वयं राम भगवान पाहुन बनि आयल छेलखिन।मिथिला में जे हुनका सत्कार भेलैन ,ताहि सँ ओ बहुत प्रसन्न भेला।
मिथिला में त जखने मेहमान आयल त सभ सँ पहिने हुनका बैसऽ लेल कहल जाइत अछि।फेर हुनका पानि दैत अछि।तकर बाद कुशल क्षेम,चाय नाश्ता होई छै।खाना में त कतेक तरहक व्यंजन दालि भात प अलग अलग कटोरा मे दू-तीन रंग के सब्जी ,भुजिया ,पापर ,चिप्स,तरूआ रहल।पहिने त तिलकोर पातक तरूआ अनिवार्ये छेलै,मुदा आब कम देखल जाई छै।
सब सँ खास बात इ कि जिनका सँ गरमेलो रहत उहो अगर दरवाजा प आबि गेल त हुनका उचित सम्मान मिलै छै।
खास क जमाय के माने ससुराल में किछ विशेष सत्कार छै।हमहुँ सुनने छेलौं मेहमानी होई छै त ससुराल में। हमर बियाह त नै भेल अछि त हम एक बेर अपन भैया के ससुरारि गेलौं।मुदा सारि सब खुब स्वागत सत्कार केलैन,ऊपर सँ गारि पढ़ि क स्पेशल सम्मान देलैन।खाना हम बढ़िया से देख क खेलौं, कियाकी सुनने छेलौं ससुरारि में ठकबो करै छै,दूभि पातक तरूआ ,केला पातक तरूआ आओर किछ -किछ द दै छै।मुदा हम ओहि सँ बाँचल रहलौं।


text:
काठमाण्डु, सितम्बर २८, २०१५. मैथिली जिन्दाबाद!!
उपराष्ट्रपति परमानन्द झा सत्तासीन दल सँ तराई-मधेश मे आन्दोलित राजनीतिक दल सब सँ सार्थक वार्ताक आग्रह करैत एकटा विज्ञप्ति जारी कैल गेल अछि। उपराष्ट्रपति द्वारा तराई-मधेस ऊपर राज्य विभेदपूर्ण व्यवहार करबाक बात कहैत असन्तुष्टि प्रकट कैल गेल अछि।
उपराष्ट्रपति झा सोम दिन प्रेस विज्ञप्ति जारी करैत तराई-मधेसक जायज माँग केँ तत्काल सम्बोधन करैत परिणाममुखी वार्ता करबाक अपील केलनि अछि । ‘६ प्रदेशमे अडिग राजनीतिक दल सब सुदूरपश्चिमबासीक इच्छाकेँ तत्काल सम्बोधन करैत सात प्रदेशक सीमांकन करब लेकिन तराई-मधेसक जनता द्वारा उठायल गेल जायज माँगकेँ एतेक दिन बितियो गेलाक बादो सम्बोधन नहि करब राज्यक विभेदपूर्ण व्यवहारकेँ उजागर केलक अछि,’ विज्ञप्ती मे उल्लेख अछि।
उपराष्ट्रपति द्वारा बहुमत केर नाम मे सीमान्तकृत समुदाय संग विगत मे भेल सहमति, सम्झौता आर ओकर सहमति सम्झौताक आधारमे तत्कालीन नेपालक अन्तरिम संविधान २०६३ मे संशोधन मार्फत कैल गेल कतिपय व्यवस्था केँ पर्यन्त वेवास्ता करब उचित व सुखद नहि भेल,’ विज्ञप्ती मे लिखल अछि।
उपराष्ट्रपति झा द्वारा आन्दोलनकारीक माँग सम्वोधन करबाक लेल जे संविधान संसोधनक तैयारी कैल जा रहल अछि ताहि प्रति लक्षित करैत रुपान्तरित ब्यवस्थापिका संसद द्वारा संविधान संसोधन करब संभव नहि हेबाक अनूठा तर्क प्रस्तुत कैल गेल अछि। संविधानमे संघीय संसदक दुइ तिहाइ सँ संविधान संसोधन करबाक प्रावधान रहबाक कारणे तुरन्ते संसोधन नहि कैल जा सकैत अछि, ई तर्क उपराष्ट्रपति द्वारा देल गेल अछि। मुदा समझौता करैत असन्तुष्ट पक्ष सँ मिलापत्र करबाक काज केला सँ समाधान निकालल जा सकैछ, ओ कहलनि अछि।


text:
विशिष्ट व्यक्तित्वः मिथिला-मैथिली केँ विश्व पटल पर पहुँचेनिहार डा. जार्ज अब्राहम ग्रियर्सन
आइ मधुबनी विवेकपुरम मे दिनक २ बजे सँ संध्याक ६ बजे धरि डा. जार्ज अब्राहम ग्रियर्सन केर जन्म जयन्ति समारोह मनायल जा रहल अछि। मैथिलीक सुप्रसिद्ध साहित्यकार तथा समारोह संयोजक अजित आजाद कहलनि अछि जे लगभग ५० टा नामी-गिरामी साहित्यकार एहि समारोह मे सहभागिता देबाक लेल आबि रहला अछि।
धन्य ग्रियर्सन लाटसाहेब जे अपन विद्वत् योगदान सँ मिथिलाक गुमनाम भाषा आ विद्याशक्ति केँ विश्व-पटल पर प्रवेश दियौलनि। ओना तऽ आरो अनेक विद्वान् तथा शोधकर्ता एहि पुण्य धराक प्राकृतिक शान केँ विश्व पटल पर पहुँचेला, लेकिन एक गैर मैथिल आ पश्चिमी सभ्यताक परिपोषक भाषाविद् डा. जार्ज अब्राहम ग्रियर्सन द्वारा मैथिली भाषा केँ स्थापित करबाक एकटा शिलालेख गाड़बाक क्रेडिट अपना नाम कएलनि कहि सकैत छी।
जहिना आइयो कतेक रास मैथिल विद्वान् मैथिली भाषा मे चुपचाप कार्य कए रहला अछि, मुदा हुनका सबकेँ विश्वपटल धरि पहुँचेबाक लेल कोनो मजबूत कड़ी नहि अछि, किछु तहिना आइ सँ लगभग डेढ सौ वर्ष पूर्व मे सेहो छल। बरु अहु सँ बेसी बदतर अवस्था छल कारण तहिया संचारक माध्यम विरले रहैक, आइ तऽ हर ग्लोबल समाचार लोकक हाथे-हाथ मोबाइलक स्क्रीन पर उपलब्ध छैक। आइ तऽ सामाजिक संजाल छैक जे मैथिली मे एकटा नया जान फूकलक अछि, तहिया कतेक कठिन हेतैक से सोचि सकैत छी। मुदा डा. जार्ज अब्राहम ग्रियर्सन मधुबनीक एसडीओ रूप मे नियुक्त होइते अपन प्रकृति ओ गुण मुताबिक विद्वत् कार्य केँ निरंतरता देलनि। मिथिलाक अगाध विद्वान् व्यक्ति सब सँ सम्पर्क बढौलनि। स्रोत व्यक्ति केर रूप मे ओ एतुके विद्वान् सबकेँ कार्य करबाक जिम्मा लगौलनि। आर एक सँ बढिकय एक महत्वपूर्ण सामाजिक चित्रण करैत अन्त मे समूचा भारतक भाषिक सर्वेक्षण समान महत्वपूर्ण जिम्मेवारी सेहो निर्वाह कएलनि।
आइ हमरा व्यक्तिगत तौर पर गोटेक लोक मे डा. ग्रियर्सनक छाप छूटल देखाएत अछि। आब कियो बहरिया विद्वान् तऽ ताहि तरहें कार्य करैत नहि अभरैत छथि, मुदा अपनहि मिथिलाक किछेक समर्पित अभियानी पुत्र मे ओ महत्वपूर्ण कार्य करबाक जोश आ उत्साह देखाएत अछि। हम नाम लैत कहि सकैत छी – स्वयं कार्यक्रम संयोजक अजित आजाद जे आइ किछुए समय सँ मधुबनी मे रहय लागल छथि आर एतुका मैथिली आन्दोलन कतेक जोर पकड़ि लेलक अछि जे एहेन कोनो समय वा दिन नहि जहिया मैथिली जिन्दाबादक नारा एतय सँ नहि लागि रहल हो। जखन कि एहि सँ पूर्व सेहो एतय एक सँ बढिकय एक समर्पित अभियानी लोकनि कार्य निरंतर कय रहल छलाह, मुदा जाहि स्तर पर हुनका लोकनिक चर्चा विश्व पटल पर होएबाक चाही ताहि सँ ओ सब वंचित रहि जाएत छलाह। हम नाम लेबाक क्रम केँ मधुबनी लेल श्री अजित आजादक बाद नहि आगाँ नहि बढायब, कियैक तऽ हाल वैह छथि जिनका मे डा. ग्रियर्सनक आत्मा प्रवेश पाबि गेल छनि ई हम मानैत छी।
हँ, वर्तमान युग मे ग्रियर्सनक आत्मा आरो कतेको रास पुत्र मे प्रवेश पाबि चुकल अछि आर हुनका लोकनिक योगदान सँ मैथिली नहि केवल विश्व पटल पर बल्कि आरो लोक धरि सुरक्षित रूप मे पहुँचि चुकल अछि ई हम दाबीक संग कहि सकैत छी। ई इन्टरनेटक युग थीक। पदार्थीय प्रस्तुति सँ डिजिटल फार्म मे तथ्य केँ परिणति देबाक युग थीक। आब कोनो जानकारी लोक पोथी मे पन्ना उनटबैत नहि तकैत अछि, बस सर्च अप्शन छैक। कीवर्ड टाइप करू आ सर्च बटन पर क्लीक करू। उपलब्ध समस्त जानकारी अहाँ केँ हजारों-लाखों-करोड़ोंक संख्या मे देखाय लागत। आइ, इन्टरनेटक युग मे मिथिलाक नाम चमकेनिहार कतेको रास डा. ग्रियर्सन हमरा देखा रहला अछि। मैथिली आ मिथिला लेल समर्पण मानू मोक्षमार्गी कर्म समान हमरा अपने प्रतीत होएत अछि आर एहेन कोनो सेकंड नहि जाहि मे हम अपन मातृभाषा ओ मातृसंस्कृति प्रति चिन्तनशील नहि बनैत छी। एकरा हम अपन परम-सौभाग्य मानैत छी। एहि सँ सब तरहक भोग आ योग मे अपना केँ आत्मसंतुष्ट पबैत छी। मगन छी मैथिली-मिथिलाक सेवा करैत आर एना लगैत अछि मानू जेना स्वयं महादेव कहलनि जे ‘पुत्र! मैथिली आ मिथिला लेल काज करू! हम प्रसन्न होयब।’ सहिये छैक, ओ कियैक नहि प्रसन्न हेता। जखन मैथिली यानि जानकीक सेवा मे लागब, हुनक मूल भूमिक सेवा मे लागब आर ओतुक्का भाषाक सेवा मे लागब यानि जन-गण-मनकेर सेवा मे लागब तऽ स्वयं जानकी प्रसन्न हेती, पाहुन राम प्रसन्न हेता आ तहिना एहि मिथिलाक उत्तरबड़िया सीमा पर अवस्थित राजा हिमालय केर सुपुत्री स्वयं पार्वती सेहो प्रसन्न हेती आ तहिना हमरा सबहक दोसरो पाहुन यानि स्वयं भोला बाबा सेहो प्रसन्न हेब्बे टा करता। मैथिली-मिथिलाक सेवा मे डा. ग्रियर्सन समान विद्वत् कार्य करबाक आइ बड पैघ आवश्यकता अछि, आर एहि मे नित्य आरो लोक जुड़ैथ से आशा करैत छी।
एतय डा. ग्रियर्सन पर प्रकाशित पूर्व लेखक किछु अंश केँ फेर सँ रखैत छीः
“निश्चित रूप सँ जार्ज अब्राहम ग्रियर्सन केँ मैथिलीभाषी एकटा अमर विभूतिक रूप मे गनैत छन्हि। कारण हुनकर वृहत् कार्य सँ मैथिली नहि मात्र भारत मे स्वतंत्र अस्मिताक रूप मे स्थापित भेल, बल्कि विश्व भाषा परिवार मे सेहो उल्लेखणीय स्थान ग्रहण करबाक योग्य बनल। मैथिल विद्वान् ओना तऽ बहुते भेलाह, छलाह… लेकिन महामहोपाध्याय बनबाक लेल मैथिली भाषाक योगदान ताहि समय धरि प्रमाणिक तौर पर कि छल ताहि मे विद्यापतिक बाद गोटेके नाम लेबा योग्य भेटैत अछि। ओ चाहे चन्दा झा होइथ, लाल दास होइथ या फेर दृश्य-अदृश्य अन्य कोनो मैथिल विद्वान् स्वयं अपन मातृभाषा केँ स्थापित करबाक लेल कतेक केलनि वा नहि केलनि से ज्ञात नहि अछि, धरि डा. जार्ज अब्राहम ग्रियर्सन द्वारा स्थापित कार्य मे बिहारी भाषाक रूप मे मैथिलीक वर्णन नीक जेकाँ भेटैत अछि। मैथिलीक व्याकरण सेहो ओ अपन ७ भाषाक व्याकरण मे समेटला ताहि सँ सेहो मैथिली केँ स्थापित करबाक सामर्थ्य भेटल प्रतीत होइछ। संगहि, डा. जार्ज अब्राहम ग्रियर्सन १८७५ ई. मे मधुबनीक एसडीओ सेहो छलाह आर विद्वत् कार्य मे काफी रुचि रखबाक कारणे मिथिलाक विद्वान् सब संग सामीप्यता रहला सँ ओ काफी लोकप्रिय अंग्रेजिया साहेब छलाह। किछु ताहि लोकप्रियता सँ मधुबनी मे हुनका नाम पर आइ धरि ‘गिलेशन बाजार’ कायम अछि। आर, एहि बेर मधुबनीक पवित्र भूमि पर हुनक जन्म जयन्ति दिवस मनेबाक ई निर्णय स्वागत योग्य अछि।
आउ, डा. जार्ज अब्राहम ग्रियर्सन केर अगाध – अविस्मरणीय योगदान आ व्यक्तित्वक विशिष्टता सँ परिचित होयबाक प्रयास करैत छी।
डा. जार्ज अब्राहम ग्रियर्सन एक आयरीश विद्वान – आइसीएस (इंडियन सिविल सर्विस) आर भारतक बंगाल सरकार मे १९७३ ई. सँ कार्यरत भेलाह जिनका ताहि समयक बंगाल प्रान्त अन्तर्गत मिथिलाक्षेत्र मे पदभार ग्रहण कराओल गेल छल।
हिनक जन्म ७ जनबरी १८५१ (आयरलैन्ड) मृत्यु मार्च ९, १९४१ (युके) में भेलनि। कुशाग्र छात्र शुरुए सँ गणित आ भारतीय भाषा संस्कृत एवं हिन्दी आदि मे रुचि रखैत छलाह, कहल जाएछ।
अक्टुबर १८७३ ई. मे बंगाल आबि ईस्ट इंडिया कंपनी नियोक्ता लेल भारतीय सिविल सेवा मे योगदान शुरु केलनि। १८९८ ई. धरि विभिन्न कार्यभार व पद सम्हारलैन। मधुबनी मे १८७५ ई. मे एसडीओ पद पर कार्यरत छलाह। लोकप्रियता मिलनसारिता सँ, विद्वान् व्यक्तिक संगत करब हिनकर खास गुण छल। आइयो हिनकहि नाम पर मधुबनी मे ‘गिलेशन बाजार’ अछि।
हिनका द्वारा मिथिलाक्षेत्रक विभिन्न जानकारी सबहक प्रस्तुतिकरण पत्र जे १८७७ मे प्रकाशित कैल गेल ओहि सँ प्रसिद्धि प्रसार होयब शुरु भेल। १८८३-८७ केर समयावधि मे बिहारी भाषा व बोलीक ७ टा व्याकरणक संयुक्त प्रकाशन, पुनः १८८५ मे बिहार पीजैन्ट लाईफ मे गृहस्थक जीवन पर शोध-विचार केर प्रकाशन सँ भारतक भारतीयता केँ जैड़ सहित विस्तृत रूप मे प्रस्तुत करब काफी लोकप्रियता हासिल करेलकनि। तदोपरान्त हिन्दी भाषाक शोध करैत काश्मीरी भाषा सहित पर कार्य करब हिनक विशेषता मे शामिल अछि।
१८९८ ई. सँ लगातार ३० वर्ष धरि ८००० पृष्ठक कुल १९ वोल्युम (भाग) ‘लिंग्विस्टिक सर्वे अफ इंडिया’ मे भारतीय भाषा पर शोध व प्रकाशन कार्य करैत विश्वविख्यात बनि गेलाह। १८९८ ई. सँ भारतीय भाषा केर सर्वक्षण कार्यारम्भ करैत १९०३ ई. सँ १९२८ ई. धरि लिंग्विस्टिक सर्वे अफ इंडिया केर अनेकानेक भाग (वोल्युम) केर प्रकाशन – कुल ३६४ भाषा आर बोली पर शोध आलेख रखलनि।
१९०३ ई. सँ अपन गृहनगर कैम्बरली सँ कार्य करैत रहला। १९१६-३२ केर बीच काश्मीरी भाषाक शब्दकोश पर कार्य करैत प्रकाशन पूरा केलैन। १९१२ मे नाइट पद सँ सम्मानित भेलाह।
महाराजाधिराज कामेश्वर सिंह कल्याणी फाउन्डेशन द्वारा प्रकाशित मिथिलेश कुमार झा द्वारा संग्रहित-संपादित पोथी – ग्लिम्प्सेज अफ मिथिला एण्ड मैथिलीः द कोरेस्पोन्डेन्सेज अफ जार्ज अब्राहम ग्रियर्सन’ मे मैथिली भाषा आर मिथिला संस्कृतिक संग डा. ग्रियर्सनक व्यक्तिगत अनुभव सहितक व्याख्या-वर्णन भेटैत अछि। मैथिली-मिथिला लेल खास रूप सँ स्मृति मे राखल जाएछ।
हालहि प्रधानमंत्री मोदी केर आयरलैन्ड केर यात्रा पर हिनकर हस्तलिखित पाण्डुलिपि उपहारक तौर पर दैत हुनक विज्ञ योगदानक कद्र भारत मे आइयो उच्च स्थान पर रहबाक बात स्थापित करब। थामस ओल्धाम तथा जार्ज अब्राहम ग्रियर्सन समान दुइ प्रसिद्ध आयरीश विद्वान् द्वारा भारत प्रति कैल गेल उत्कृष्ट महत्वपूर्ण कार्य केँ भारत आइयो ओतबे कद्र करैत अछि, यैह भावना प्रधानमंत्री मोदी द्वारा व्यक्त कैल गेल। थामस ओल्धम (१८१६ – १८७८) जिनका १८५० मे बंगाल सरकार अन्तर्गत भूगर्भीय सर्वेक्षण लेल नियुक्त कैल गेल छल। जखन कि ग्रियर्सन केँ १८७३ मे बंगाल सरकार अन्तर्गत प्रशासकीय कार्य लेल नियुक्ति भेल छल, परन्तु हुनक रुचिक विषय देखैत भारतीय भाषा सर्वेक्षण लेल १८९८ मे जिम्मेवारी सौंपल गेल छल। थामस द्वारा भारतीय खनिज संपदाक मानचित्र आदि बनायल गेल छल। एहि तरहें प्रधानमंत्री मोदी यैह दुइ महान् व्यक्तित्व केँ अपन संछिप्त आयरलैन्ड यात्रा पर चर्चा केलनि आर ऐतिहासिक योगदान सँ वर्तमान समयक आपसी द्विपक्षीय संबंधक वृहत् आयाम पर सेहो बात आगाँ बढौलनि।
१९८९ सँ डा. ग्रियर्सन अवार्ड हिन्दी भाषाक विदेश मे उत्थान केनिहार स्रष्टा केँ देल जेबाक निर्णय केन्द्रिय हिन्दी संस्थान द्वारा – पहिल अवार्ड १९९४ मे डा. लोथर लुत्स केँ। ई सम्मान राष्ट्रपतिक हाथ सँ दियेबाक स्थापित परंपरा।
अनेक रास कृति – द पिसाका लैंग्वेज अफ नार्थ वेस्टर्न इंडिया, ए डिक्सनरी अफ काश्मीरी लैंग्वेज, बिहार पीजैन्ट लाईफ, सेवेन ग्रामर्स अफ द डायालेक्ट्स एण्ड सब-डायालेक्ट्स अफ बिहार, एसियाटिक सोसाइटी अफ बंगाल, इत्यादिक संग भारतक निर्माण मे हिनकर योगदान अविस्मरणीय अछि।
हिनकर जन्म-जयन्ति दिवस यानि ७ जनबरी मिथिलावासीक स्मृति मे अनबाक लेल आदरणीय अजित भाइ सहित समस्त आयोजनकर्ताकेँ हमर नमन!!
हरिः हरः!!”


text: पटना। जीते जी एक नहि भ सकल महान प्रेमी लैला आ मजनू क नाम क एकटा पौधा क सोनपुर मेला मे नव विवाहित युगल क समृद्धि आ भाग्य क चिन्ह क रूप मे खूब बिक्री भ रहल अछि। मेला मे इ पौधा बेच रहलाह राम वृक्ष चौरसिया कहला, ‘लोक, खास कए नव विवाहित युगल आ प्रेमी एहि पौधा कए खरीद रहल अछि। हुनका विश्वास छैन जे इ पौधा हुनकर जीवन मे नीक भाग्य आ रिश्ता मे मजबूती आनत। चौरसिया दावा करैत छथि जे ओ एहि पौधा कए विकसित केलथि अछि आ काल्पनिक युगल लैला-मजनू क नाम पर एकर नामकरण केलथि अछि। पौधा क पात एक दिस स लाल आ दोसर दिस स हरियर अछि। पौधा क दाम 35 टका मात्र अछि।


text:
डॉ. सिन्हाक निधन केर खबैर सुनते हुनकर अंतिम दर्शनक लेल हुनकर निवास पर चिकित्सक सभक अलावा आन लोग सभक भीड़ एकत्रित भ' गेल। सति स्थान स्थित श्मशान घाट मे हुनकर दाह संस्कार कायल गेल। एहि मौका पर हुनकर परिजन सभक अलावा रोटरी क्लब, दरभंगा केँ अध्यक्ष डॉ. गौड़ी शंकर झा, सचिव डॉ. हरि दामोदर सिंह, डॉ. राजेश द्विवेदी, ई. सतीश सिंह, ई. ए एन सिंह, संजीव गामी आदि मौजूद छलथि। रोटरी क्लब केँ अध्यक्ष डॉ. झा कहलनि कि दुःखक घड़ी मे ओ सभ शोकुल परिवारक संग छथि। डॉ. सुनीति सिन्हा के कमी कहियो पूरा नहि कायल जे सकैछ।
अपने क' बता दी कि पछिला कैको दशक सँ डॉ. सिन्हा गायनी केर क्षेत्र मे महत्वपूर्ण योगदान क' रहल छलथि। डीएमसीएच केँ गायनी विभागाध्यक्ष केर पद सँ रिटायर बेलाक बाद ओ निजी प्रैक्टिस केर जरिए दूर-दूर सँ आबई बला मरीज सभक खून नीक आ सफल इलाज करैत छलथि। ऐहिक अलावा ओ कैको समाजिक संगठन सँ जुड़िकेँ मानवता केर सेवा मे सेहो सदिखन आगू रहैत छलथि।


text:
दरभंगा : ललित नारायण मिथिला विश्वविद्यालय केर छात्रसंघ चुनावमे अखिल भारतीय विद्यार्थी परिषद विश्वविद्यालय पैनलके समस्त पाँचू सीट पर विपक्षी उम्मीदवारकेँ हरा अपन जीत सुनिश्चित कएलक अछि। शुक्रदिन भेल चुनावमे विद्यार्थी परिषद केर सूरज कुमार अध्यक्ष, अविगत कुमार उपाध्यक्ष, आदित्य कुमार महासचिव, प्रियदर्शनी कुमारी संयुक्त सचिव आ धीरज कुमार कोषाध्यक्ष पद पर जीत हासिल कएलनि। जनतब हो जे चुनाव भेला उपरांत शुक्रे दिन परिणामक घोषणा सेहो भेल जेकर सार्वजनिक साँझमे कएल गेल।
मुख्य चुनाव अधिकारी डॉ. मुनेश्वर यादव जीक अनुसार अध्यक्ष पदकेँ उम्मीदवार सूरज कुमार 105 भोंट ओहिठाम सौरभ कुमारकेँ 62 टा भोंट भेटलनि। उपाध्यक्षक पद लेल अविगत कुमारकेँ 109 भोंट आ हारि चुकल विवेक कुमारकेँ मात्र 60 टा भोंट भेटलनि। महासचिव पद पर आदित्य कुमारकेँ 111 भोंट आ धीरज कुमारकेँ 58 भोंट भेटलनि, संयुक्त सचिव पद लेल प्रियदर्शनी कुमारी केर 110 जेखन कि ओमप्रकाश सिंहके मात्र 59 टा भोंट हासिल भेलनि। कोषाध्यक्ष पद पर धीरज कुमारकेँ 114 भोंट ओतहि सरबत परवीन केर मात्र 53 टा भोंटसँ संतोष करै पड़लनि।
चुनावक बाबत दिनभरि विश्वविद्यालय परिसर केर माहौल गहमागहमी भड़ल छल। करीब 40 सालक बाद अहि चुनावके लेल समस्त छात्र संगठनक बीच हड़कंप मचल छल। विश्वविद्यालयके प्रबंधन भवनमे भारी सुरक्षाके बीच भोंटिंग आ ओकर मतगणना कएल गेल। चुनावमे वाम गठबंधन आ अभाविप केर बीचमे सीधा टक्कर छल।
विदित हो जे पुलिस प्रशासन विश्वविद्यालयके अधिकारी आ मतदाता लोकनिकेँ हुनकर पहिचान पत्र आ काउंसिल सदस्यताक लेल चुनावमे जीतक वास्ते भेटल प्रमाण पत्र देखलाक बादे अंदर जेबाक मौका दैत छलाह।


text:
पटना। 23 जनवरी। पटना केँ अथमलगोला प्रखंड मे आयोजित एक कार्यक्रम मे आय राजद अध्यक्ष लालू प्रसाद यादव केँ पुत्र तेजप्रताप यादव बाल - बाल बचला। दरअसल, आयोजित कार्यक्रमक मंच एकाएक टूटी गेल जाहिसँ मंच पर ठाढ़ लोग सभ नीचा गिर परल। तेजप्रताप यादव सेहो मंच पर मौजूद छला आओर किछु देर मे ओ कार्यक्रम केँ संबोधित करय बला छला।
मंचक टुटबाक बाद अफरातफरी मैच गेल। लोग सभ तुरंत गिरल नेता सभकेँ उठेबाक लेल दौड़ परला। ओनाकि तेजप्रताप यादव केँ चोट नहि लागल अछि। मंच केँ फेर सँ बनेबाक काज कायल जे रहल अछि आओर मंच बनलाक बाद तेजप्रताप फेर सँ कार्यक्रम केँ संबोधित करता।


text:
गाउँपालिका
गाउँपालिका (अङ्ग्रेजी: Gaupalika| अनुवाद: ग्रामीण नगरपालिका) गाउँ विकास समितिके विस्तार करि बनाएल गेल नेपालक नव स्थापित स्थानीय प्रशासनिक एकाई छी ।[१][२] वि.सं. २०७३ सालमे सङ्घीय मामिला तथा स्थानीय विकास मन्त्रालयद्वारा ७४४ स्थानीय तह लागू करवाक समय गाविस विघटन करि ४ सय ७९ गाउँपालिका बनाएल गेल छल ।[३][४][५]
उद्देश्य[सम्पादन करी]
गाउँ विकास समितिसँ गाउँपालिका बनाबैक उद्देश्य नेपालमे सङ्घीय प्रणाली लागू करेनाए अछि । स्थानीय तह मजबुत बनाए जनताके काम काज चुस्त दुरुस्त केनाए सेहो एकर उद्देश्य छी । गाउँपालिका आबसँ अपन क्षेत्रमे मनोरञ्जन कर, व्यवसाय कर आ आवाशीय कर सङ्कलन करि सकैत अछि ।[६]
गाउँपालिकाक सूची[सम्पादन करी]
सन्दर्भ सामग्रीसभ[सम्पादन करी]
- ↑ "District Coordination Committee", MoFALD, Government of Nepal, अन्तिम पहुँच १ जून २०१७।
- ↑ "गाविस/जिविस खारेज, ७ सय ४४ स्थानीय तह आजैबाट कार्यन्वयनमा", Nepal Aaja, अन्तिम पहुँच १२ अप्रैल २०१७।
- ↑ "गाउँ र नगरपालिका कुन जिलामा कति ?", नयाँ पत्रिका दैनिक, पुष २३, २०७३, अन्तिम पहुँच १४ जेठ २०७४।
- ↑ काफ्ले, प्रतिक्षा (३० फाल्गुन २०७३), "जिविस अब देखि जिला समन्वय समिति", कान्तिपुर, अन्तिम पहुँच ३० फाल्गुन २०७३।
- ↑ "स्थानीय निकाय भङ्ग, अधिकारसम्पन्न ७४४ स्थानीय तह क्रियाशील", सेतोपाटी, २८ फाल्गुण २०७३, अन्तिम पहुँच २८ फाल्गुण २०७३।
- ↑ "स्थानीय निकाय भङ्ग, सिंहदरबारकै हैसियतका ७ सय ४४ स्थानीय तह क्रियाशील", Nepal Aaja, अन्तिम पहुँच १२ अप्रैल २०१७।


text:
मैथिली लेखन मे एकरूपताक अभाव कोना दूर हो?
भाषा-विमर्श मे अक्सरहाँ ई चर्चा कयल जाइत अछि जे मैथिलीक कतेको रास शब्द अलग-अलग लेखक द्वारा अलग-अलग हिज्जे मे लिखल जाइछ। एहि सँ पाठक भ्रमित भेल करैत अछि आर मैथिलीक पठनीयता मे कतहु न कतहु कमी एबाक किंवा एकर अध्ययन मे लोकक रुचि घटि जेबाक सेहो एक प्रमुख कारण मानल जाइत छैक। जाहि कोनो भाषाक मानक स्थापित नहि भेल हो त एहि तरहक लेखनीक विभिन्नता स्वाभाविक सत्य थिकैक। उदाहरण लेल ‘राष्ट्रिय’ आ ‘राष्ट्रीय’। सही त दुनू छैक। जे राष्ट्रिय बजैत समय मृदुल ध्वनि मे बजैत अछि, स्वाभाविक छैक जे ओ ह्रस्व स्वर केर मात्राक प्रयोग करत। एकर ठीक विपरीत ‘राष्ट्रीय’ बजबाक समय दीर्घ ई केर प्रयोग अनुसार उच्चारण सेहो दीर्घहि रूप मे होइछ। एहेन-एहेन हजारों शब्द अछि जे हम भारत आ नेपाल केर लेखक द्वारा अलग-अलग वर्तनी मे प्रयोग होइत देखि रहल छी।
महाकवि लालदास रचित मैथिलसाम्प्रदायिक दुर्गासप्तशतीक टीका पढि रहल छी। लगभग १०० वर्ष पूर्वहि प्रकाशित हुनक एहि पोथी मे हिज्जे आ शब्द लेखनशैलीक प्राचीन रूप देखि आजुक लेखन पद्धतिक तुलना कय चकित होइत छी। तखन त हरेक भाषाक लेल विज्ञ-विद्वान् सब निर्णय कयल करैत छथि जे आखिर लेखन पद्धतिक कोन रूप अपनेबाक चाही, जेना आन-आन भाषा ई काज कएने अछि।
उच्चारण आ वर्तनीक परिभाषा
उच्चारण – मुंह सँ अक्षर केँ बाजब उच्चारण कहाइत अछि। सब वर्ण केर मुंह मे उच्चारण स्थान होइत छैक। यदि वर्ण केर उच्चारण शुद्ध नहि कयल जाय, त लिखय मे सेहो अशुद्धि भऽ जाइत छैक। एकरा जहिना बाजल जाइत अछि, तहिना लिखलो जाइत अछि।
वर्तनी – लिखबाक रीति केँ वर्तनी या अक्षरी कहल जाइत छैक हिन्दी मे। मैथिली मे एकरा हिज्जे (Spelling) कहल जाइत छैक। कोनो भाषाक समस्त ध्वनि केँ सही ढंग सँ उच्चरित करबाक लेल वर्तनीक एकरूपता स्थिर कयल जाइत अछि। जाहि भाषाक वर्तनी मे अपन भाषाक संग अन्य भाषाक ध्वनि केँ ग्रहण करबाक जतेक बेसी शक्ति होयत, ताहि भाषाक वर्तनी ओतबे समर्थ बुझल जायत। तेँ वर्तनी केर सीधा सम्बन्ध भाषागत ध्वनि केर उच्चारण सँ छैक।
भारत सरकार केर शिक्षा मन्त्रालय द्वारा गठित ‘वर्तनी समिति’ १९६२ ई. मे जे उपयोगी और सर्वमान्य निर्णय कयलक हिन्दी लेल। ई पूरा आर्टिकल एहि लिंक पर पढ़ल जा सकैत अछि। लिंक – https://uptetblog.wordpress.com/%E0%A4%89%E0%A4%9A%E0%A5%8D%E0%A4%9A%E0%A4%BE%E0%A4%B0%E0%A4%A3-%E0%A4%94%E0%A4%B0-%E0%A4%B5%E0%A4%B0%E0%A5%8D%E0%A4%A4%E0%A4%A8%E0%A5%80-%E0%A4%95%E0%A5%80-%E0%A4%AA%E0%A4%B0%E0%A4%BF%E0%A4%AD/?fbclid=IwAR1NAy-R-V21q3yIkOExAk3uedto-vu9NoDy_3YbZJZIICvkIt62hQLQPbc
हम स्वयं हिन्दी भाषा पढ़लहुँ। मैथिली सेहो कक्षा ९, १०, आई. कौम. आ बी. कौम. तक पढलहुँ। लेकिन सामान्यतया मैथिली आ हिन्दी दुनू मे एक्के रंगक लेखनशैली केर व्यवहार करैत-करैत एखनहुँ ओहने लिखबाक आदी बनि गेल छी मैथिली मे सेहो।
मैथिली मे एहि सँ भिन्न कोनो नियम छैक की?
ओना हमर विचार मे मैथिलीक लेख्यरूप मे स्थिरता एबाक लेल निम्न आवश्यक उपाय छैकः
१. योग्यजनक परामर्श समितिक गठन आ वैयाकरणिक दृष्टि संग लेखन लेल उपयुक्त सुझाव पर सहमतिक संग लेखन सिद्धान्तक परिमार्जित आ एकीकृत रूप केर घोषणा
२. उपलब्ध करायल गेल पाठ्यपुस्तक केर पुनर्सम्पादन आ प्रकाशन
३. संचारकर्मी व लेखक-साहित्यकार केर विभिन्न लेखादिक निरन्तर समीक्षा आ सम्पादन हेतु सुझाव
४. शिक्षाक हरेक स्तर पर उपलब्ध विभिन्न नव आ प्राचीन पोथी सभक आधार पर उपरोक्त सिद्धान्तक प्रतिपादन आ लोकोपयोगी उपायक केर अवलम्बन
५. व्याकरणक सामान्य नियम अनुसार सही उच्चारण आ सही हिज्जे (वर्तनी) केर प्रयोग पर आधारित लेखन सिद्धान्त, जे संस्कृत सँ लैत हिन्दी, नेपाली, बंगाली, आसामी, आदि विभिन्न भाषा मे समान रूप सँ लगैत छैक ताहि केँ पूर्णरूप सँ अनुकरण करब
काल्हि एकटा फेसबुक लाइव द्वारा जनकपुर मे आयोजित कोनो कार्यक्रम मे भाषा वैज्ञानिक डा. राम अवतार यादव केर भाषण सुनने रही। ओहि कार्यक्रमक आरो वक्ता सभक जिकिर आ किछु सन्दर्भ आदि सेहो हुनकहि श्रीमुख सँ सुनलहुँ। मैथिली मे मानक केर बात बिना कएने ‘एकरूपता सँ कल्याण’ केर सूत्र पर हुनका द्वारा हिन्दीक उदाहरण दैत भाषाक जीवन्तता आ विशेषता मे एहि बातक आवश्यकता पर जोर देल गेल छल। लेकिन उपाय कि बतौलनि? जे सब लिखि रहला अछि से करथु!! साहित्यकार सब पर ई भार छोड़ि देलखिन।
साहित्यकार सब मायक पेट सँ त साहित्यक ज्ञान आ लेखन मे एकरूपताक विशेष आशीर्वाद लय कय नहि आयल छथि, तखन एना साहित्यकार पर भार देनाय आ ई अपेक्षा कयनाय जे एकरूपता आबि जायत से कदापि सम्भव नहि छैक।
जे लिखित साहित्य मैथिली मे उपलब्ध छैक तेकरा पढिकय आ सामान्य व्याकरण सिद्धान्त केँ प्रयोग करैत मात्र एकरूपता आबि सकैत छैक। आब कियो ‘अछि’ केँ अइछ लिखता, कियो ऐछ लिखता, कियो अछी लिखता आ कियो मोबाइल केर एप्प सभक प्रयोग कय केँ अच्छी सेहो लिख देथिन त एहि सब मे कोनो एकटा केँ सही मानबाक काज कोनो विशेष समिति मात्र कय सकैत अछि। ओना साधारणतया कोनो भाषाक वर्तनी (हिज्जे) व्याकरणक साधारण नियम उच्चारण अनुसार वर्ण मे मात्राक प्रयोग सँ बनायल जाइछ। एहि अनुसारे मैथिलीक पास १०० वर्षक विशाल साहित्यिक भंडार रहितो बिना समुचित पढाई-लिखाई कयने सीधे मास्टर्स आ पीएचडी वला दावी कतेक सार्थक आ कतेक उचित, कतेक सम्भव?
मैथिलीभाषी जनमानसक दुर्दशा केहेन छैक जे ओकरा पास अपन कोनो राजकीय अधिकार छहिये नहि, ओ नेपाली अथवा हिन्दीक उपनिवेश मे जियय लेल बाध्य अछि। ओकर प्रारम्भिक शिक्षा सँ लैत उच्च शिक्षा धरि मे ओकर अपनहि भाषा केँ कतहु कोनो तरहक सम्मान देले नहि गेल छैक, नहिये ओ अपन भाषाक औपचारिक शिक्षा पाबि कोनो बड़का तीर मारि सकैत अछि, न कोनो विशेष रोजगार पाबि सकैत अछि, आ नहिये आनहि कोनो तरहक प्रतिष्ठार्जनहि कय सकैत अछि, तखन एहेन कोन आधार छैक जे लोक मैथिली भाषा केँ अपनाबय आ ओहि मे सम्बन्धित समस्त सरोकार केँ सम्बोधन करय? तखन त विभिन्न संघ-संस्था नाम लेल विमर्श आ चिन्ता प्रकट कय आत्ममुग्धता सँ भरल विभिन्न विद्वानक श्रीमुख सँ लल्लो-चप्पो सुनिकय अपन मोन मना लेल करैत अछि, बस मैथिलीक कल्याण एतबहि सँ भऽ गेल बुझैत अछि। पूर्वहु मे मैथिली भाषाक कार्य लेल दरभंगा महाराज एकटा विद्वत् परिषद् गठन कएने छलाह, कल्याणी फाउन्डेशन बनाकय बहुत रास महत्वपूर्ण प्रकाशन जाहि मे शब्दकोश मैथिली-हिन्दी-अंग्रेजी सेहो पड़ैछ, से सब भेल छल। लेकिन राज्य द्वारा उपेक्षित रहबाक कारणे आ बहुत बाद मे संघ लोक सेवा आयोग मे मैथिली केँ मान्यता भेटला सँ लगभग २ दशक सँ मैथिली उत्थान आ विकास नव रूप मे बढि रहल अछि, से बढैत रहत। हम आश्वस्त छी। हल्ला-हुच्चर सँ अलग सृजनक संसार मैथिली केँ बहुत आगू लय कय जा रहल अछि, कम्प्यूटर क्षेत्र मे सेहो अनेकों भाषा-आधारित तकनीकी विकास सब भऽ रहल अछि से सुखद पक्ष थिक।
हरिः हरः!!